رێکخەرو ئەندامانی خانەی راپەڕاندن پاش هەڵبژاردنیان سەردانی چیا نەوشیروان مستەفا فۆتۆ: بڕیار نامیق\nشانۆگەری هەڵبژاردنی خانە و تێپەراندنی بە شێوازێکی دژ بەشەرعیەت و دەستور و پرەنسیپەکانی چاکسازی و پرکردنەوەی خانە بە چەند کاراکتەرێکی ناسراو بە گەندەڵی و تەکەتولگەری و ئۆپۆرچینیزم و سەنگەرگۆرین و چەند بابەتێکی هەستیاری تر وێستگەی وێرانکردنی تەواوی گۆڕانە، پێویستی بە هەڵوەستە و هەڵوێستی جدیە. بۆ ئەوەی هیچ گومانێک نەمێنێت ئەمە بە ئومێدی چاککردنەوەی نیە، بەڵکو لای زۆربەی هەڵسوراوانی پێشوی گۆڕان و یاخیبوی ئێستا چرکەی دەستپێکردنی قۆناغێکی ترە بۆ چاکسازی و گۆرانکاری لە کۆمەڵگادا.\nبەشداریمان لە پرۆسەکانی ریفۆرم و رەگ و دواتر گۆڕان، ئارەزومەندانە و خۆبەخشانە، ئەو مافە رەوایەمان پێدەبەخشێت راستگۆیانە و راشکاوانە قسەی خۆمان لە ئێستا و ئایندەشدا بکەین، بێگومان هەر لە قسەشدا نامێنێتەوە چونکە ئەو دەسەڵاتدارانەی گۆڕان تاج و نەجمەیان پێنەداوین، هیچکات کۆیلە و تەکەتولی کەسیان نەبوین، لە هیچ رویەکەوە سودمەند نەبوین، بەڵکو لە پێناو گۆراندا زۆر زەرەریشمان کردوە، بەڵام ئەوە قەناعەت بوە و لە ناخماندا زیندوە، خیانەت لە قەناعەتمان یەکسانە بە خۆکوشتن، بۆیە سلێمانی وتەنی: منەتمان بەو جۆرە کەس و بەرپرسانە نەبوە و ناشبێت.\nکورەکانی کاک نەوشیروان گەمەکەرانی سەرەکی پشت پەردە\nچەندین جار کاک نەوشیروان لای بەندە و دۆستەکانی تری دەیگوت وەجاخم کوێرە و باوەریش دەکەم هەر وا بمێنێتەوە. دیارە تا ئەم چرکەیە وەخاج کوێریەکەی بە هەر دو ئاراستەدا واقیعن، بۆ ژیانی تایبەتی منداڵەکانی کەس بۆی نیە قسەی تێدا بکات، ئەوەی شایستەی هەڵوەستەکردنی جدیە وەجاخ کوێری سیاسیە.\nکورەکانی کاک نەوشیروان رۆڵی باڵایان لە تێکدان و وێرانکردنی ئیرسی سیاسی و مەعنەوی باوکیان هەیە، تەماع وای لێکردون زۆر سنور و پرەنسیپەکانی باوکیان ببەزێنن و پێشیلیان بکەن. لەم شانۆگەریەدا رۆڵی زۆر نەرێنی پشت پەردەیان لە دانانی بەردەستەکانیان لە خانەی راپەراندن هەبوە، ئەمەش بەشێکە لە سەفقەیەکی ئاشکرا لە گەڵ تەکەتولچی و دەسەڵات پەرستەکانی گۆڕان.\nئەم کورانە سەردەمێک ئیدیعایان دەکرد ئیش بۆ پرۆژە گەورەکەی کاک نەوشیروان دەکەن، رۆژ دوای رۆژ دەرکەوت ئیش بۆ پرۆژە تایبەتەکانی خۆیان دەکەن، ناو و ناوبانگ و ئیرسی مادی و مەعنەوی باوکیان بۆ مەبەستەکانیان بەکاردەهێنن، ئەو مەبەستانەی فڕیان بە سەر گۆرانکاری و چاکسازیەوە نیە.\nبۆ خۆم باوەری تەواوم هەیە کە کاک نەوشیروان وەسیەتی نوسیوە، با کورەکانی ئەوەندە بوێر بن و ئاشکرای کەن، هۆکاری سەرەکیش باوکیان موڵکێکی بەهادار و گەورەی کوردە.\nبا بێینە سەر تەکەتولچی و دەسەڵات و بەرژوەندپەرستەکان، باشترە بە هەڵسەنگاندنەکانی کاک نەوشیروان دەست پێبکەم.\nلە سەردەمی نەخۆشیەکەیدا لە لەندەنەوە دەیبینی چۆن زۆربەی ئەم تاقمە لە حزوری خۆی لە ژیاندا کەوتونەتە دابەشکردنی بزوتنەوەکە و چۆن بە دەستەگەری و ناوچەگەری و نیەتێکی تەماعکەرانە پرەنسیپەکانی گۆڕان پێشێل دەکەن، چۆن بە کروزاوانەوە مامەڵە لە گەڵ هێزەکانی تر، تایبەت هاورێ دێرینەکانیان لە یەکێتیدا، دەکەن. پێش ئەوەی ناچار بێت ئەم تاقمە بە رێگەی بریارێک بۆ دروستکردنی گروپی راوێژ رێکبخات هەڵسەنگاندنێکی واقیعی بۆ کردبون، دەیگوت:\nئەم برادەرانە کەوتونەتە تەمەنەوە، ماندوی سەردەمی خەباتی شاخ و شەرەکانی ناوخۆ و کێشمەکێشی سیاسەت و حوکمرانین، بەشێکیش لێیان لە لێواری مەرگ گەراونەتەوە، ئەم برادەرانە خاوەن پێگەی خۆیانن و رێزیان لێدەگرم. لە ئێستادا نیەت و توانا و نیەتی جموجۆڵکردن و کارکردنیان بۆ پرسەکانی گۆرانکاری بە هۆی چەند هۆکارێکەوە زۆر سنوردارن. هەر یەک لێیان خانەنشینیەکی باش و ژمارەیەک حمایە و خاوەن حاڵ و ماڵی خۆیەتی، تێشیاندایە کاری بازرگانی دەکات و سەروەت و سامانێکی بەرچاوی کۆکردۆتەوە، بۆیە نایانەوێت ئەم وەزعە لە خۆیان تێکبدەن، وەک سیاسەتمەداری مەکتەبی کار بۆ گۆران دەکەن، دەزانم ئەم برادەرانە دەتوانن دەنگ بۆ گۆران کۆبکەنەوە، بەڵام ناتوانن وەک پێویست سەرکردایەتی پرسەکانی گۆرانکاری بکەن، چونکە خۆیان نەگۆریوە و زەحمەتیشە بتوانن ئەوە بکەن.\nچەند بەرپرسێکی ئێستای گۆڕان داوایان لێکرد گردەکە لە سەر گۆڕان تاپۆ بکات، زۆر بە جدیەوە پێی رایگەیاندون کاری وا ناکات، چونکە وەک کۆمپانیای حزبەکانی تر دەکەونە دابەشکردنی لە نێوان خۆتان و ئەوەنە نازانیت هیچی نەماوە، ئەوانە هەموی موڵکی گشتین دەبێت بۆ بەرژەوەندی گشتی بەکاربهێنرێن. ئەم قسانەی لە حزوری سێ شایەتحاڵ بەو بەرپرسانە وتوە کە لە ژیاندا ماون.\nپێشتریش لە وتارێکمدا نوسیومە کاتێک گروپی راوێژی دروستکرد بە حزوری کاک حەمە تۆفیق پێم گوت باشترە دەسەڵاتەکانیان لە بریارەکەدا دیاری بکەیت، بە گرژیەوە گوتی دەسەڵاتی چی؟ راوێژ راوێژە و دەسەڵاتەکانی زۆر دیار و سنوردارن، دەسەڵات بە یەکێک دەدەیت بزانێت چۆن بۆ مەبەستەکەی بەکاری بهێنێت، حەمە تۆفیق یش هاورای ئەو بۆچونەی کاک نەوشیروان بو. هەرچۆنێک بێت وا تێگەیشتم متمانەی رێکخراوەیی و سیاسی بە بەشێکی زۆری هاوکارەکانی وەک جاران نەمابو.\nدوای وەفاتی نامەیەکی کاک نەوشیروان لە جڤاتی نیشتمانی دەرباری پێکهێنانی خانەی راپەراندن خوێنرایەوە کە نیوەی دوەمی ساڵی ٢٠١٦ پچرپچر تەواوی کردبو.\nبێجگە لەوەی تاقمی تەکەتولچی و دەسەڵات پەرستەکان یەکێک لە گرنگترین داوای رێکخەری کۆچ کردویان لەو نامەیەدا جێبەجێ نەکرد، هاوکاتیش تەئکیدم ئەو نامەیەی خوێندرایەوە یەک لە سەر سێی نامە ئەسڵیەکەی کاک نەوشیروانە.\nدوای ئەم بێ وەفاییە زەقە بەرامبەر بە ئەمانەت و پشتگوێخستنی داوایەکی گرنگی کاک نەوشیروان، بەتەنیشت ئەمەشەوە بێدەنگی ترسناک و گەمە شاردراوەکانی کورەکانی دژ بە پرەنسیپەکانی چاکسازی و گۆرانکاری و ملکەچی دەسەڵاتداران بۆیان ئیتر ئومێد بە دەسەڵاتدارەکانی گۆڕان رۆژ دوای رۆژ کزتر دەبو.\nچەند وێستگەیەکی گرنگ لە کاری بەرێوەبردنی گۆڕان لەلایەن ئەم تاقمەوە زەمینەخۆشکەر بون بۆ لە باربردنی هزری گۆرانکاری و چاکسازی و بچوک کردنەوەی گۆڕان. بەهۆی ئەوەی وردەکاریەکان زۆرن لێرەدا تەنها ئاماژە بە بابەتەکان دەکەم، جەختیش دەکەمەوە هەرچی دەنوسم پشت ئەستورم بە بەڵگە و دۆکیۆمێنت و شایەتحاڵ کە لە روی مەعنەوی و سیاسی و کۆمەڵایەتی و ئەخلاقی و یاساییەوە بکەرەکانی توشی کێشمە و کێشەی گەورە دەکەن.\n- لەرزۆکی هەڵوێست و غیابی بوێری لە پرۆسەی ریفراندۆمدا،\n- تەماشەکەرێکی شل و شێواو لە کارەسەتاکانی ئۆکتۆبەر و گوێنەدان بە بانگەشەی ئەمریکا لەو ساتەدا و گوێرایەڵی بۆ دەسەڵاتدارانی حکومەتی هەرێم.\n- بەرێکردنی یاساکانی دژە تێرۆر و تاجیل کردنی پرسی سەرۆکایەتی هەرێم،\n- بێدەنگیەکی ئابروبەرانە بەرامبەر تەعەدا و پەلامارەکانی یەکێتی بۆ سەر مەکۆی سەرەکی و هەڵسوراوان،\n- پاشکۆیەتیکردنی کوێرانەی پارتی لە پرسی هەڵبژاردنی سەرۆک کۆمار،\n- لە گفتوگۆکردن بۆ پێکهێنانی کابینەی نوێ پشتگوێخستنی ئەمری دەستگیرکردنی کاک نەوشیروان کە لە لایەن پارتیەوە دەرچوە و وەک وەسیقەیەکی یاسایی مێژویی ماوەتەوە، ئەمە یەکێکە لە بێ هەڵوێستی حەیابەرەکانی تاقمی گردەکە،\n- تەسلیمبون بە ئیرادەی دەسەڵات لە دوای پێکهێنانی کابینەی نوێ و سەرۆکایەتی هەرێم و ملکەچکردن بۆ خواست و داواکاریە تازە و زۆرەکانی بەرپرسانی یەکەمی ئەو دو دەزگا گرنگەی هەرێم،\n- لێپێچینەوە و لێپرسینەوە لە چەند پەرڵەمانتارێکی بوێری پاکی گۆران لە بەغدا، چونکە بەرگریان لە پرەنسیپەکانی گۆڕان کردوە، هاوکات پاساو هێنانەوە و بەرگریکردن لە بەشێکی تر کە سەرتاپایان لە گەندەڵی و دزی و بازرگانی نایاسایی و کاری تریشدا نوقم بوە.\n- پشتگوێخستن و نەپرسینەوە لە رەفتار و هەڵسوکەوتی نوێنەرانی گۆڕان لە پارێزگای سلێمانی، وەک نمونەی زەق پارێزگار و بەرێوەبەری رۆشنبیری سلیمانی،\n- بەکارهێنانی وەزیری دارایی کابینەی پێشو بۆ بازرگانی رەش بە پارەی خوراوی خەڵکەوە بە رێگەی مامەڵەکردن بە چەکی پارەی مقاول و بازرگانەکانەوە.\n- دەرپەراندن و دەرکردنی هەڵسوراو و ئەندامی جڤات و ئەندامی ژور بە میزاجی دیکتاتۆری و ستالین ئاسای لوتکەی هەرەمی دەسەڵاتی گۆران، بێگەرانەوە بۆ رێکارە رێکخراوەیی و یاساییەکانی دەستوری بزوتنەوەکە.\n- گوێرایەلی کوێرانەی خواستەکانی کورەکانی کاک نەوشیروان لە بواری میدیای گۆڕاندا و ملکەچکردن بۆ تەحەداکانی دەست و پێوەندەکانی ئەو دو کورە.\n- دەستکردنەوە بۆ خیروبەرەکەتی ئەم و ئەو. راگەیاندنی راشکاوانەی رێکخەری گشتی لە کۆبونەوەی جڤاتی نیشتمانیدا کە وەزیرە تاقانەکەی گۆڕان لە بەغدا و هاوبیرەکانی سەدان ملیۆن دیناری پێداون، لە کاتێکدا ئەو وەزیرە مەلەفی تایبەتی لە لیژنەی نەزاهەی عێراق هەیە و بە هۆی ئەوەی دەسەڵاتدارانی گۆڕان لە بەرپرسە باڵاکانی شیعە پاراونەتەوە تا ئەو مەلەفە بخەوێنن و تا ئەم چرکەیەش رێکارە یاساییەکان دەستیان پێنەکردوە، پێمان دەڵێن چۆن گۆڕان کرا بە شەریکی بردنی موڵکی گشتی، حەیاچونێک بە هیچ شتێک پینە و پەرۆ ناکرێت.\n- چەندین دۆسیەی تری گەندەڵی و دزی هەم لە ناو خودی گۆڕان و هەم لە دەوروبەری، تایبەت لە چەند پرۆژەیەکی تایبەت بە چەند قەزا و ناحیەی سەر بە ئیدارەکانی ناوچەی کەسک و نیللی.\n- گوێنەگرتن لە سەرجەم رەخنە و پرۆژەی گۆرانخوازان بۆ چاککردنی رەوشی ناوخۆی گۆڕان، بەپێچەوانەوە سزادانیان، دەرکردنیان، دروستکردنی تۆمەت و سوکایەتیکردن پێیان بە رێگەی پەیجە تایبەتەکانەوە، کە ئەدمینەکانیان راشکاوانە باسی فەرمانەکانی سەروی خۆیان بۆ ناوزراندن و سوکایەتیکردن بەم و ئەو دەکەن لە بەرامبەر موچەیەکی مانگانەدا.\nخاڵی تریش هەن، گەر هەڵسوراوە دڵسۆزەکان قسەی خۆیان بکەن ئەمە دەبێتە مشتێک لە خەمواری کاری گەندەڵی و قێزەوەنەکانی بەشێک لەو دەسەڵاتدارانە.\nئەوەی کردتان زۆر چاوەروان بو، چونکە لە ئێوە و دەروبەرتان هەر شتێکی وا چاوروان دەکرێت.\nئەمرۆ گۆڕان بۆتە بیابانێکی سەخت و ترسناک، تەنها مێرگە ( واحە ) مەزارەکەی کاک نەوشیروان و یادەوەریەکانە لە گەڵیدا، ئێوەی بەشێک لە دەسەڵاتدارانی گۆڕانیش تەنها مێرگەتان لەم بیابانەی خەڵقاندوتانە زەمەنی خەبات و قوربانیتانە لە مێژودا، ئەمەش واحەیەکە زۆر دورە لێتان چونکە ئێوە بە ئاراستەی پێچەوانەی واحەکەتان هەنگاو دەنێن، ئەمرۆ مێرگەکەتان کردە سەرابێک، سەرابێک تینویەتی خۆتان و کەسێکی تریش ناشکێنێت.\nسكرتێرو جێگری سكرتێر و بڕیاردەری ئەنجومەنی سەركردایەتی یەكێتی هەڵدەبژێردرێن


ئەو گەنجانەی ناتوانن بێنەوە نیشتمان | دەزگاى زارى کرمانجى\nئەو گەنجانەی ناتوانن بێنەوە نیشتمان\nئا- رێبین رواندزی: كۆچكردنی گەنجان رۆژ دوای رۆژ لە زیاد بووندایە، ژمارەیەك لەو گەنجانەی كۆچ دەكەن و نیشتمان بە جێ دەهێڵن بەهۆی خراپی بارودۆخی سیاسی و ئابووری و نەبوونی هەلی كارە، ژمارەیەكشیان بەهۆی بەردەوامیدان بە پڕۆسەی خوێندن یا بەدوای ژیانێكی ئاسوودەتر و ئازادتر دەگەرێنەوە و هەست دەكەن لە كوردستان خەونەكانیان نایتە دی. ئەم گەنجانە هەر كاتێ بیانەوێت دەتوانن بگەڕێنەوە كوردستان و لە نیشتمانی خۆیان ژیان بەسەر بەرن، بەڵام ژمارەیەك لە گەنجی دیكە هەن، كە بە بێ ویستی خۆیان و بەهۆی كێشەی سیاسی و كۆمەڵایەتی و ئایدۆلۆژی وڵات بەجێ دەهێلن، ئەو بەشە لە گەنجان چەندە حەزیش بكەن بگەرێنەوە نیشتمان و كۆتایی بە ژیانی غەریبی بێنن ناتوانن بگەرێنەوە، لەبەر ئەوەی هەڕەشەی كوشتنیان لەسەرە یا رووبەرووی كێشەی گەورە دەبنەوە.\nدیار ئیبراهیم تاهیر، یەكێكە لەو گەنجانەی كە دوای هاوسەرگیری كردنی لەگەڵ كچێك كە لە ئایینێكی دیكەیە رووبەرووی كێشە بۆتەوە، ئەو سەرەتا كێشەی كۆمەڵایەتی بۆ دروست دەبێ و دواتر كێشەكە سەری كێشاوە بۆ هەڵبژاردنی ئاینێكی دیكە و ناچار بووە روو لە هەندەران بكات.


"تائێستا هیچ واده‌یه‌ك بۆ كۆبونه‌وه‌ی ئه‌نجومه‌نی پارێزگای كه‌ركوك دیارینه‌كراوه" - هيوای کۆرد\nوەفدێكی حكومەتی هەرێم سەردانی بەغدا دەكات 3 خوله‌ك ago\nوەزیرى کشتوکاڵ لەسەر ساختەکردنى نوسراوێک سکاڵا تۆمار دەکات 13 خوله‌ك ago\nدیمەشق پێشنیاری ئۆتۆنۆمی دەخاتە بەردەم كوردانی ڕۆژئاوا 18 خوله‌ك ago\nHome هەواڵ کوردستانی “تائێستا هیچ واده‌یه‌ك بۆ كۆبونه‌وه‌ی ئه‌نجومه‌نی پارێزگای كه‌ركوك دیارینه‌كراوه”\n“تائێستا هیچ واده‌یه‌ك بۆ كۆبونه‌وه‌ی ئه‌نجومه‌نی پارێزگای كه‌ركوك دیارینه‌كراوه”\non: ئاب 13, 2019 In: کوردستانی, هەواڵ\nكۆبونه‌وه‌ی ئه‌نجومه‌نی پارێزگای كه‌ركوك له‌هه‌ولێرو به‌غدا ڕه‌تده‌كرێته‌وه‌و ئه‌ندامێكی ئه‌نجومه‌نه‌كه‌ش هه‌ڵوێستی عه‌ره‌ب و توركمان ئاشكراده‌كات، ڕاشیده‌گه‌یه‌نێت، “توركمانه‌كان ڕازی نیین به‌پارێزگاری كورد”.\nئازاد جه‌باری ئه‌ندامی یه‌كێتی له‌ئه‌نجومه‌نی پارێزگای كه‌ركوك له‌لێدوانێکیدا بۆ میدیاکان رایگەیاند ، “تائێستا هیچ واده‌یه‌ك بۆ كۆبونه‌وه‌ی ئه‌نجومه‌نی پارێزگا دیارینه‌كراوه، ئه‌و قسانه‌شی ده‌وترێت له‌باره‌ی كۆبونه‌وه‌ی ئه‌نجومه‌ن له‌به‌غدا هیچ زانیاریه‌كمان پێنه‌گه‌یشتوه، تا ده‌نگ له‌سه‌ر هه‌ڵبژاردنی پارێزگارێكی كورد بدرێت”.\nئه‌ندامه‌كه‌ی ئه‌نجومه‌نی پارێزگای كه‌ركوك جه‌ختیشیكرده‌وه، “نه‌ك ئێمه ته‌نانه‌ت عه‌ره‌ب و توركمانیش دان به‌كۆبونه‌وه له‌ده‌ره‌وه‌ی پارێزگای كه‌ركوك نانێن”.\nسه‌باره‌ت به‌ڕازیبونی عه‌ره‌ب و توركمان به‌دیاریكردنی پارێزگارێكی كورد، جه‌باری ئاشكرایكرد، “توركمانه‌كان به‌هیچ شێوه‌یه‌ك ڕازی نیین و ئه‌وه‌شیان خستۆته‌ڕوو كه دان به‌پارێزگاردا نانێن و جه‌ختیشیانكردۆته‌وه، ده‌بێت پارێزگاری ئه‌مجاره‌ی كه‌ركوك له‌نه‌ته‌وه‌ی توركمان بێت”.\nئه‌ندامه‌كه‌ی ئه‌نجومه‌نی پارێزگا ئاماژه به‌هه‌وڵه‌كانی توركمان بۆ تێكدانی دۆخه‌كه ده‌دات و ڕاشیده‌گه‌یه‌نێت، “له‌م هه‌ڵبژاردنه‌ی داهاتودا، توركمانه‌كان نابنه خاوه‌نی كورسیه‌كیش”.\nژماره‌یه‌ك چه‌كدارى داعش له كه‌ركوك ده‌ستگیركران\nلە دو رۆژى رابردودا ۲۰٨ هەزار گەشتیار هاتونەتە هەرێمی کوردستان


وه‌لید ئه‌نوه‌ر سكرتێری یانه‌ی ئارارات و ئه‌نوه‌ر محه‌مه‌د راهێنه‌ری ئارارات\nخولی نایابی كوردستان یانه‌ی ئارارات\nده‌سته‌ی كارگێری یانه‌ی ئارارات له پرێس كۆنفرانسێك له باره‌ی دۆخی یانه‌كه‌ی و كشانه‌یانه‌وه له گێمی دووه‌می یارییه‌كه‌یان به‌رامبه‌ر پێشمه‌رگه‌ی هه‌ولێر روونكردنه‌وه‌یان دا و جه‌خت له‌وه ده‌كه‌نه‌وه كه ده‌ستێك هه‌یه به ئه‌نقه‌ست ئه‌نجامه‌كان له دژی ئارارات ده‌گۆڕێت، ده‌شڵێن: پلان بۆ ئه‌وه‌ش داڕێژرابوو یانه‌ی نه‌ورۆزیش تووشی شكست بكه‌ن.\nئه‌نوه‌ر محه‌مه‌د راهێنه‌ری یانه‌ی ئارارات له پرێس كۆنفرانسه‌كه گوتی: ئێمه هیچ گله‌ییه‌كمان له یانه‌ی پێشمه‌رگه‌ی هه‌ولێر نییه و په‌یوه‌ندییه‌كی باش له نێوانماندا هه‌یه و رێز له یه‌كتر ده‌گرین، له پێناو سه‌لامه‌تی و دوور له هه‌ڵچوون و شه‌ڕ و ئاژاوه ئێمه بۆ گێمی دووه‌م كشاینه‌وه، چونكه ناوبژیوانی یارییه‌كه زوڵمێكی زۆر گه‌وره‌یان له ئێمه كرد و به‌رگه‌ی ئه‌و نادادپه‌روه‌رییه‌مان نه‌گرت، بۆیه به كۆی ده‌نگ بڕیاریماندا گێمی دووه‌م به‌شداریی نه‌كه‌ین.\nراهێنه‌ری ئارارات گوتیشی: به‌رامبه‌ر پێشمه‌رگه‌ی هه‌ولێر یاریزانمان لێی دراوه، كه‌چی كارتی پێدراوه، ته‌نانه‌ت یاریزانمان له‌سه‌ر زه‌وی خشاوه و به‌ردبۆته‌وه و تۆپ به‌ده‌ستی كه‌وتووه، كه‌چی كارتی سووری پێدراوه.\nئه‌نوه‌ر محه‌مه‌د ده‌شڵێت: ته‌نانه‌ت پلان بۆ ئه‌وه‌ش دراێژرا بوو یانه‌ی نه‌ورۆزیش له به‌رژه‌وه‌ندی یانه‌یه‌كی دیاریكراو تووشی شكست بكه‌ن، هه‌مان سیناریۆی ئێمه‌یان به‌سه‌ر نه‌ورۆزیش دووباره كرده‌وه، ئه‌وانیش له گێمی یه‌كه‌م به‌رامبه‌ر گازی باكوور ئاسۆ رۆسته‌م باشترین یاریزانی تیپه‌كه‌یان به كارتی سوور به‌بێ هۆكار كراوه‌ته ده‌ره‌وه، له گێمی دووه‌میش كاپتنی نه‌ورۆز كراوه‌ته ده‌ره‌وه و لێدانێكی پێناڵتی دروستیان بۆ هه‌ژمار نه‌كراوه و ئه‌وانیش گله‌ییان هه‌یه و به‌م نزیكانه كۆبوونه‌وه‌ی ده‌سته‌ی كارگێری ده‌كه‌ن.\nئه‌نوه‌ر محه‌مه‌د ده‌شڵێت: ئێمه و نه‌ورۆز دژی فیدراسیۆنی تۆپی پێی كوردستان نین، به‌ڵام داوایان لێ ده‌كه‌ین به‌خۆیان دابچنه‌وه.\nراهێنه‌ری ئارارات گوتیشی: فیدراسیۆنی تۆپی پێی كوردستان ده‌یزانی ئێمه به‌رامبه‌ر پێشمه‌رگه‌ی هه‌ولێر یارییه‌كه ده‌به‌ینه‌وه و زووش گۆڵی خۆمان كرد، به‌ڵام یاریزانێكیان به كارتی سوور كرده ده‌ره‌وه و، دوو یاریزانیشمان تووشی پێكان كرد.\nئه‌نوه‌ر محه‌مه‌د ده‌شڵێت: سه‌رۆكی فیدراسیۆنی تۆپی پێی كوردستان له رۆژێكی وه‌ك هه‌ستیاری یارییه‌كه‌ی ئێمه به‌رامبه‌ر پێشمه‌رگه‌ی هه‌ولێر ژماره‌ی مۆبایله‌كه‌ی داخستووه و رۆژی دواتریش داوای لێبوردن ده‌كات.\nئه‌نوه‌ر محه‌مه‌د گوتیشی: گله‌ییمان له ناوبژیوانان و فیدراسیۆنی تۆپی پێی كوردستان و ستافه‌كه‌ی هه‌یه و پێویسته ده‌ستله‌كاربكێشنه‌وه و واز له ئیشه‌كه‌یان بهێنن، چونكه فیدراسیۆن هه‌ر له سه‌ره‌تاوه یانه‌یه‌ك دیاری ده‌كه‌ن بۆ بردنه‌وه‌ی نازناوه‌كه، ئه‌وه‌ش زوڵمێكه له هه‌موو یانه‌كان ده‌كرێت.\nئه‌نوه‌ر محه‌مه‌د ده‌شڵێت: دوو ساڵه ئێمه زۆر به‌هێزه‌وه دێینه نێو ململانێی خولی نایابی كوردستان، به‌ڵام دوو ساڵه زوڵمێكی زۆرمان لێ ده‌كرێت و له رێگه‌ی سه‌رۆكی فیدراسیۆن و ناوبژیوانانه‌وه دژایه‌تیمان ده‌كرێت، ته‌نانه‌ت ئێمه وه‌رزی رابردوو شایسته‌ی بردنه‌وه‌ی نازناوه‌كه بووین، به‌ڵام زوڵمیان لێ كردین، به‌ڵام بۆ ئه‌مساڵ ئه‌و زوڵمه‌مان پێ قبوڵ نه‌كرا و بۆیه به‌پێویستیمان زانی بێینه ده‌نگ و راستییه‌كان بخه‌ینه‌ڕوو.\nئه‌نوه‌ر محه‌مه‌د گوتیشی: ئێمه ساڵانه ئه‌زیه‌تێكی زۆر ده‌كێشین و له نێو قوڕ و لیتاو و سه‌رما یاری ده‌كه‌ین و زیاتر له 200 ملیۆن دینار خه‌رج ده‌كه‌ین بۆ ئه‌وه‌ی به‌خۆشی به‌شداریی خولی كوردستان بكه‌ین، كه‌چی به ئاسانی و بێ شه‌رمانه هه‌موو زه‌حمه‌تییه‌كانی ئێمه له به‌رژه‌وه‌ندی یانه‌یه‌كی دیكه به‌فیرۆ ده‌ده‌ن.\nئه‌نوه‌ر محه‌مه‌د گوتیشی: ئێمه ده‌زانین ده‌سته‌ی ناوبژیوانان كێن و چۆن ئیش ده‌كه‌ن، بۆیه پێویسته سه‌رۆكی فیدراسیۆنی تۆپی پێی كوردستان ده‌ستله‌كاربكێشێته‌وه و چیتر زوڵم له كه‌س نه‌كه‌ن، چونكه ناكرێت ئێمه ئاماده‌كارییه‌كی زۆر بكه‌ین كه‌چی له‌و لاوه یانه‌یه‌ك به به‌رتیل له ئێمه بباته‌وه.\nئه‌نوه‌ر محه‌مه‌د گوتیشی: پێویسته هه‌موو هانده‌رانی ئارارات بزانێت هۆكاری بێبه‌شبوونی ئارارات له نازناوه‌كان فیدراسیۆنی تۆپی پێی كوردستان و ناوبژیوانانه.\nده‌شڵێـت: یانه هه‌یه 100 ئاژاوه دروست ده‌كه‌ن، كه‌چی فیدراسیۆنی تۆپی پێی كوردستان هیچ سزایه‌ك راناگه‌یه‌نێت.\nئه‌نوه‌ر محه‌مه‌د گوتیشی: ئێمه گله‌ییمان له راگه‌یاندنه‌كان به‌گشتی هه‌یه و چاوپۆشی له هه‌ندێك له كه‌موكورتییه‌كان ده‌كه‌ن، چاوپۆشی له هه‌ندێك شت ده‌كه‌ن و هه‌ندێك شتی تریش گه‌وره ده‌كه‌ن.\nراهێنه‌ری ئارارات له وه‌ڵامی پرسیارێكی كوردستان24 ئاماژه‌ی بۆ ئه‌وه كرد ئه‌گه‌ر له ناوه‌راستی خوله‌كه‌بان ده‌كشانه‌وه و ئاماده نه‌بووین له‌ژێر سێبه‌ری ئه‌و خوله به‌رده‌وام بن، ده‌شڵێت: به‌ڵام 3 یاریمان له خوله‌كه ماوه و نامانه‌وێت به‌هۆی ئێمه خوله‌كه تێكچێت و بوه‌ستێت، بۆیه له سبه‌یه‌وه ده‌ست به ئاماده‌كاری و مه‌شق و راهێنان ده‌كه‌ین و ده‌مانه‌وێت ئه‌و 3 یارییه ته‌واو بكه‌ین.\nیانه‌ی ئارارات ئه‌م وه‌رزه له خولی نایابی كوردستان 23ـی یاری كردووه، 10 بردنه‌وه، 6 به‌رامبه‌ر بوون و 7 شكست، به كۆكردنه‌وه‌ی 37 خاڵ له پله‌ی سێیه‌می خوله‌كه دێن و به جیاوازی 7 خاڵ له یانه‌ی پێشمه‌رگه‌ی هه‌ولێری پێشه‌نگ دووره.


ئەمە لە کاتێک دایە کە بەرنامەکانی پەیوەندی دار و هاوشێوە کەم هەن کە بتوانن پاراستنی ٩٠ لە سەدی دابین بکەن. وێرای ئەمانەش USB Disk Security بە پێچەوانەی ئامرازەکانی دیکەی پاراستن و دژە وەیرووسەکان کە بۆ پاراستن پێویستیان بە نوێ بوونەوەی بەردەوامی رۆژانە دەبێ، ئەم ئامرازە بەم نوێ بوونەوانە پێویستی نییە و بە هاسانی لە سیستەم لە حاست هەر فایلێکی تێکدەرانە پارێزگاری دەکات. یێکێکی دیکە لە خاڵە باشەکانی دیکەی ئەم ئامرازە گوونجانیێتی لە گەڵ دژە ویرووسەکانی دیکە و دەتوانی هاوکات لە گەڵ هەر ئامرازێکی تری پاراستن کار بکات و ئەوە لە حاڵێک دایە کە دوو ئامرازی پاراستن ناتوانن هاوکات لە سەر یێک سیستەم کار بکەن. ئەوەش دەتوانێ ببێتە هۆی بەهێزبوونی پارێزگاریکردنی پتری سیستەم. هێندێک لە تایبەتمەندییەکانی ئەم ئامرازە بە کوورتی بریتین لە:\n-هاسان لە بەکارهیناندا و بەبێ هەبوونی هێچ چەشنە زانیاریێک\n-بەکارهێنانی یەکجار زۆر کەم لە رامی سیستەم\n-وەکارکەوتنی خۆکارانەی ئامراز هاوکات لە گەڵ وەسڵکردنی هەر چەشنە بیرگەیێکی دەرەکی لە هەر کام لە پۆڕتەکانی USB\n-ئیمکانی وەکارخستنی ئامراز لە دەسپێک(Startup)ـی ویندۆز\n-پێویست نەبوون بە نوێبوونەوەکانی بەردەوام\n-پشتگری تەواو لە هەر چەشنە بیرگەیێکی دەرەکی\n-دابین کردنی پاراستنی سەد لە سەدی سیستەم وێڕای دژە ویرووسێکی بە‌هێز\n-ناسینەوە و خاوێنکردنەوەی فایلە تێکدەرەکان تەنیا بە کرتە کردنێک\n-بەرگریکردن لە هاتنەناوەوەی هەر چەشنە ویرووسێکی فلاش مێمۆری بۆ ناو سیستەم\n-هەبوونی رواڵەتێکی ساکار و سەرنجراکێش\n-خێرایی زۆر لە گەڕان و سڕینەوەی فایلە تێکدەرەکان ، هەر چەشنە ویرووس، ترۆژان، کرم و...\n-گونجان لە گەڵ تەواوی ئامرازەکانی پاراستن و دژەویرووسەکان\nلە ڕۆژانی ڕابردوودا مایکرۆسۆفت وەشانێکی دیکە ئەنتی ڤایرۆسی وەشاند ، کە زۆر باشتر و فلتەری زۆربەهێزتری بۆ دروستکراوە بۆ دۆزینەوەو لابردنی هەموو جۆرەکانی ڤایرۆسو و ترۆژان و پرۆگرامە سیخوڕییەکان. ئەم پرۆگرامە بە خۆڕاییە بۆ بەکارهێنەرانی تایبەت و کۆمپانیا بچووکەکان و تەنانەت پێوسیت بە خۆ تۆمارکردنیش ناکات بۆ داگرتن و بەکارهێنانی، بەڵام دەبێت ویندۆزەکەت ڕەسەنبێت بۆ بەکاربردنی ئەم پرۆگرامە. بە پێی هەندێک لە پسپۆڕان ئەم ئەنتی ڤایرۆسە هیچ کارێکی سیخوڕی بۆ مایکرۆسۆفت ناکات و تەنیا کاری پاراستنی سیستەمە لە ڤایرۆس و کۆدە مەترسیدارەکان. جێگای باسە ئەم ئەنتی قەبارەی ٧،٨ میگابایتە و ڕێژەیەکی زۆر کەم لە بیرگە بەکاردەبات و پشتگیری لە هەموو جۆرەکانی ویندۆز دەکات و دەتوانن لەم بەستەرە یان مالپەڕی .مایکرۆسۆفت دایبگرن\nFile ver : ?\nنوێ بوونەوەکانی خۆکارانەی ئەم ئامرازە بۆتە هۆی ئەوەی کە بەکارهێنەران بتوانن ئەم ئامرازە وەک باشترین کۆگەی پارێزگاریکردن هەڵبژێرن. جێی وتنە کە ئەم ئامرازە خاوەنی Spyware Doctor ـە کە هەر تەنیا ئەمیان هەتا ئێستا سەد و دەملیۆن جار داگیراوە کە خۆی دەرخەری بایەخی ئەم ئامرازە دەگەیێنێت. بە دڵنیایێوە ئەم کۆمەڵە ئامرازەی پارێزگاریکردنە دەتوانێ لە سەر یێک باشترین بژاردە بێ بۆ پاراستنی سیستەم لە هەر مەترسییێک. هێندێک لە تایبەتمەندییەکانی ئەم ئامرازە بە کورتی بریتین لە:\n-نوێ بوونەوەکانی خێرا و بەردەوام\n-خاوەنی ئامرازی Spyware Doctor وەک ئامرازێکی بەهێزی پارێزگاری کردن\n-ئاگرە دیواری زۆر بەهێز و گرینگ\n-بەربەستێکی بەهێز بە دژی ئیمەیلەکانی رێکلام کردن\n-خێرایی بەرز لە گەراندا ودۆزینەوە و سڕینەوەی فایلەکانی تێکدەر\n- نەهاتنە خوارەوی کارایی سیستەم\n-دامەزراندنی هاسان و خێرای ئامراز\n-پێویست نەبوون بە رێکخستنی تایبەت\nهەموومان نەرمەواڵەیێکی زۆرمان لە سەر کامپیوتێر داگرتووە و بۆ کاری تایبەت بە خۆمان کەڵکی لێ وەردەگرین. رەنگە کەسانێک هەبن کە پێیان خۆش نەبێ کە کەسی دیکە ئەم نەرمەواڵانەی تایبەت بە خۆمان بەکاربهێنن، جا بە هەر هۆیێک بێ. Password Door کە بەرهەمی کۆمپانی TopLang ـە، ئامرازێکە بۆ دانانی وشەی نهێنی لە سەر هەموو ئەو بەرنامانەی کە لە سەر کامپیوتێرەکەمان هەن. ئەم ئامرازە لە سەر هەر بەرنامەیێک کە کرتەی لە سەر بکرێ، لاپەرەیێک دەکاتەوە و داوای پێدانی وشەی نهێنی دەکات. بەم شێوەیە هەر کەس کە ئەم وشەتێپەرەی نەبێ ناتوانی ئامرازەکە بکاتەوە و کەڵکی لێوەربگرێت.\nئەم ئامرازە دەتوانێ هەر بەرنامەیێکی سەر ویندۆز قفڵ بکات و هەموو ئەو بەرنامانەی کە قفڵ کراون لە یێک لیست دا رێز دەکات و هەروەها توانایی کێشان و بەردان(Drog & Drop ) هەیە، بەم شێوەیە بەسە کە ئایکۆنی بەرنامەکە بە مشک بگرن و بیکێشنە ناو چوارچێوەی ئامرازەکە و بەری بدەن و لە ئاکامدا رێکخستنی لە سەر بکەن. ئەم بەرنامەیە بە هەبوونی ئۆلگۆریتمی پێشکەوتوو لە دانانی وشەی تێپەربوون، ١٠٠% گارانتی دەکات بەبێ پێدانی وشەی تێپەری درووست، کەس نەتوانێ لە سەری باز بدات و بەرنامەکە بکاتەوە. هەروەها ئەو بەرنامانەی کە وشەی تێپەریان بۆ دانراوە و کاتی کردنەوەیان(ئەو کاتەی کە بۆ خۆتان کەڵکتان لە بەرنامەکان وەرنەگرتووە)، بەشێوەی LogFile ڕاپۆرت دەکات بە مەبەستی ئاشکرا بوون و نەبوونی وشەی تێپەربوون و زۆر توانایی تر...!\nFile ver : 9.0.1\nDate Added : Aug 26 2014\nMalwarebytes Anti-Malware Pro 2.0.2\nMalwareـەکان ئامرازێکی مەترسیدارن کە بە بێ ئیزنی بەکارهێنەران لە سەر سیستەم دادەمەزرێن و هەرەشە لە پاراستنی زانیارییە کەسییەکان دەکەن. هەر بۆیێ هەبوونی ئامرازی دژبەر گرینگی تایبەتی خۆی هەیە بۆ دابین کردنی پاراسنی زانیارییەکان.\nMalwarebytes Anti-Malware بەرنامەیێکی زۆر کارامە و بەهێزە بۆ پارێزگاری کردن لە زانیاییەکان لە حاست ئامرازە تێکدەرەکان. ئەم ئامرازە تایبەتمەندی زۆری هەیە بۆ وێنە یێکێ لە گرینگترین کردەکان هەبوونی یێکەی چاوەدێری کردنە کە لە دۆزینەوە، ناسینەوە و لە ناوبردنی بەرنامە تێکدەرەکاندا زۆر بە خێرایی لێی رادەپەرێ و حەتتا پێش وەکارکەوتن بلۆکەی دەکات.\nئەم یێکەی پارێزگاری کردنە لە کورتترین ماوەدا هەڵدەستێ بە گەرانی سیستەم و تەواوی پێشهاتەکان ریز دەکات و دوایێش ئەم پێشهاتە دردۆنگ و ئالوودانە پێش وەکار کەوتن لە ناو دەبات.Malwarebytes Anti-Malware بە خێراییێکی زۆرەوە ئەو ئامرازە تێکدەرانە کە رەنگە بە دژە ویرووسەکانیش نەدۆزرێنەوە، دەیاندۆزێتەوەو لە ناویان دەبات. بە کورتی هێندێک لە تایبەتمەندییەکانی ئەم ئامرازە بریتین لە:\n-گەرانی خێرا و پێشکەوتوو لە ناو سیستەم دا\n-گەرانی تەواوی درایوەکانی پەپکەرەقە(*Harddisk)\n-نوێبوونەوە و نوێکردنەوەی پێگەی زانیارییەکان\n-قەرەنتینەکردنی نەرمەواڵەکانی نەناس و تێکدەرانە\n-رێکخستنی پێشکەوتوو بۆ بردنە سەری کارایی ئەم ئامرازە\n-هەبوونی کەرەستەی پێویست بۆ یارمەتیدان و لەناو بردنی Malwareکان بە شێوەی دەستی\n-ئیمکانی کەڵک وەرگرتن لە هێڵی فەرمان بۆ گەڕانێکی خێرا\n- گونجان لە گەڵ ئامرازەکانی تری پارێزگاریکردن، دامەزراو لە سەر سیستەم\n-لکاندنی خالی گەران بە مێنۆکانی ویندۆز\nFile ver : 2.0.2.1012\nDate Added : 04/04/2013


شەهید ناسر ڕەحیمی سازمانی خه‌بات کوردستانی ئێران\nسەروەری گەل شەهید ناسر ڕەحیمی\nپایزەو پایزی کوردستانە، ڕەزبەر تێپەڕی و خەزەڵوەر گەیشتە جێبەری، ڕەزبەری هەڵبڕی.\nگەڵای سەوز لە ترسی سەرماوەز ڕەنگی پەڕی و هەڵوەری، گەڵای وەک ئاڵایی سەربەستی بەباوە دەشەکاوە.\nبا باری گۆڕی و لەگەڵی کەوتە ساردی و سڕی، بەخۆدا شکاوە، دەستێکی کەوتە ئەم لاوە و دەستێکی کەوتە ئەو لاوە. خەزەڵی خەزەڵوەر لە ترسی سەرمای سەرماوەز لە بەرزی دا بەزی و لە هێڵان و ڕەهۆڵان خزی.\nسەرمای سەرماوەز سوار گای هاری باڕەش بوو، ژیانی لە شین و زیندەوار و باخ و نزار کردە ژاری مار. ئاوارەی ڕووت و قوت، لەبنداری بێبەرگی ڕووت، بە هەڕەشەی ڕەشەبا هەڵدەلەرزن و مناڵە کوردی پێخواس، بەدەم چەقو چۆوە، هەڵدەبەزن.\nناوکەوتەی دنیا دیتوو دەبێ دڵ وەدا و بڵێ خودا خراپتر نەدا، بەڵام تۆ بڵەی زستان بە دۆعاو نزا باوەدا، خودا خراپتری داوە، زستان وا بەدواوە. ئەو ڕوتوو قوتوو و ئاوارە و دەربەدەرە، زستانیان لە بەرەو باری بەفری بەفرانباریان لەسەرە. ڕێبەندان بەندی بۆ باداون و داوی بۆ داناون، ژیان توندتر دەبێ و سەرما چەتوونتر دەبێ.\nبڕوا دەکەی ڕۆژگار هەروا بڕوا؟\nپێشونان گوتویانە لەگەڵ تەنگانە فراوانیە و لە دوای خەرمانان شادیە. دەڵێن لە دوایدا ڕەشەممە هەردێ و ڕێ بۆ زیندەوارو پەلەوەریش دەکاتەوە. خاکە لێوە دێ و ڕوی تاڵ و تونی سروشت دەشواتەوە، ڕێ بڕان هەڵدەگرێ. دیاری دەکرێن بوار بۆ کەوی کەوبوار، هەزار هەزار دەکەونە ڕێ بۆ کۆنە هەوار. بە پردە بازی گرد و بستواندا دەکەونە بازوو، لە بن ڕەزەوان دەکەونە ڕازو نیاز. لە پەرژین دەپرینگێنەوە و لە مەتەرێز پارێز دەکەن. چاوێکیان هەزار چاوەو مەترسیان لە تەپکەو داوە و لەبەری عەشرەت و کەوی ڕاوە. لەگەڵ ئەو هەموو مەترسیە ڕێ دەبڕن و دەست لە نیشتمان هەڵناگرن، خاوەنی نیشتمانی خودا دادە کوا دەربەست بە ڕێبڕانی بێدادە، دەڕوا بەرەو هێلانە، ئەو هێلانەی کە سەری تێدا لە هێلکە دەرهێنا و چاوی بە جیهان هەڵێنا، بەرەو ئەوبن بەردەی کە زەردێنەی سەر لوتی لەبن هەڵوەراند. دەڕوا بەرەو جێی چینەو سەوزەڵان و شینە، بە دڵی بێ کینە ، بەو هیوایەی بێ کینە بگاتە ئاوات. بەر لە مانگی گوڵان بگاتە کوێستان، هەوارگەی باوان. مانگی گوڵان دێ و زەوی گوڵباران دەکا و هەوری بەهار، داژداری گوڵزاران دەکا. زەوی دەخەمڵێنێ و کەژ و کێو دەڕەنگێنێ. کۆرپەی غونچە، سەر لە پشتە ماڵی قۆزاخە دەردەهێنێ و بە پس پسی سروەی بەیان پێ دەکەنێ. بولبولی گەردن زەرد بە دەوریاندا دێ و لە دەوریان دەگەڕێ و بۆیان هەڵدەپەڕێ. تیشکی ڕۆژی بەهاری تاوە توێ لەشیان دەکاتە دەرو بەرگی زێڕینیان دەکاتە بەر، گوڵی جوانەمەرگ شین دەبنەوە و ڕەنگ پەڕیو سورو شین دەبنەوە و کەژو کێو ڕەنگین دەبنەوە. هەڵاڵەی سەر گۆی شەهیدان کۆڕ دەبەستن، لارە مل دەوەستن، دەڕواننە گۆڕی شەهید و چاو دەپاڵێون و ڕادەژێن و بە باڵا گۆڕ دەپێون. هۆ بولبولی دڵ بریندار، هۆ کەوی نەبەزی کەو بوار، دەزانن ئێمەش ئەوینداری کوێستان و جێ هەوارین و هەمیشە لە بیری دیدارین؟\nڕەنگە زستانی ئێمە وا زوو ڕەشەمە دێزەی ڕەشی بەدوادا نەشکێنێ، شەماڵی هیوا بەفری نەگبەتیمان گەواڵ گەواڵ نەکات، ڕەنگە بواری کەو بواری ئێمە وا زوو نەکرێتەوە، پەرتەوازەیمان وا زوو یەک نەگرێتەوە. تا لە یەک نزیک بین و کڕێوە لە یەکی هەڵنەبڕیوین، هاناتان دەبەینە بەر، هۆ کەوی گەردن بەخاڵ، هۆ بولبولی دەنگ زوڵاڵ، لەگەڵ تەپڵی شەماڵ لەگەڵ سەرەتای بەهار، لە شەقەی باڵدەن بەرەو هەوار، هەوارگەی باوان پێتان لەسەر چاوان. لەبری ئێمە سەرێک لە گۆڕی شەهیدان هەڵێنن، سڵاوی مەیان پێ بگەێنن، بەزمانی مەل فاتیحایەکیان لەسەر بخوێنن، سەرو بانگیان لەسەر هەڵدەن و ئاڵایەکی سەوز و سوریان لەسەر هەڵکەن، ڕوکەنە گۆڕستانی میراوای ڕووگەی نوێژ، میراوای سەربەرز بە خاسە گەورە باشان، داوێن چڵکن بە خۆفرۆشان. ڕوبکەنە سەر گۆڕی شەهیدێک کە وەک بولبول ئەوینداری جوانی و گوڵ بوو، لەشی وەک کەو بە خوێنی شەهادەت دێڕ دێڕ و پڵ پڵ بوو. شۆڕە لاوی خەباتی خوێناوی، کە خاسە گەورە بۆ تەرمی خاسی ئەو لاوە خاسە بە تاسەوەیە. ڕووبکەنە سەر گۆڕی بازی بەرز پەرواز، کە خاسە گەورە پیر بوو بە هیوای باز و بەڵام ئەو بازەی لێ نەنیشت. ڕووبکەنە سەر گۆڕی شەهیدی دڵ بە هومێد کە بە شلکە لاوی گیانی لە پێناو نیشتیمانی داناو هیواو ئاواتی بە هەڤاڵان سپارد. چووە ناو کۆڕی ئەو شەهیدانە، کە چاوەڕوانی ئاوەدانی ڕێباز و سەرکەوتنی گەل و ئازادی نیشتمانن، ڕووبکەنە سەر گۆڕی شەهیدێک کە بە خوێنی پاکی، خاکی چەمپاراوی پاراو کرد و خوێناوی تێکەڵ لە خوێن و نمی شەرمی پڕیشکێکی خۆفرۆشی لە داوێنی میراوای سەربەرز شتەوە. شەهید ناسر میراوای، خۆی کردە فیدای گەل و نیشتمان. ئەو شەهیدە کە دڵی بە باوەڕ بە خۆشەویستی گەل و نیشتمان ئاوەدان بوو، تا بڵەی ئارام و ڕوخۆش و ڕێگەرم و دەم گەرم بوو، بە ورەو بەهێز بوو.\nشەهید ناسر ڕەحیمی، لە ساڵی ١٣٤٩ دا لە دێی میراوای بانە لە بنەماڵەیەکی جوتێر چاوی بەجیهان هەڵێنا. لە حەوت ساڵیدا لە دێی میراوا چوە مەدرەسە. دوای ٥ ساڵ خوێندن، لەبەر نەداری ماڵی باوکی، دەستی لە خوێندن هەڵگرت و ڕووی کردە کارو کاسپی. لە بەهاری ١٣٦٣ دا پەیوەندی لەگەڵ سازمانی خەبات گرت و بوو بە لایەنگری دڵسۆزی سازمانی خەبات. کاری دەکرد و جار جار بە ونی تێکەڵ بە پۆلی پێشمەرگە دەبوو، تا لە ڕۆژی ١٣٦٣/١/٣ دا باوەڕێکی پتەوەوە هاتە ناوڕیزی پڕ لە شانازی پێشمەرگایەتی سازمانی خەباتەوە. دوای ڕاهاتن و بارهاتن، چوە ناو لکی شەهیدانی دەشتە تاڵ، لە هێزی شەهید سەید خەلیل. ماوەیەک چوە ناو مەڵبەندی دووی سازمان و پارێزگاری شۆڕای سیاسی. پاییز و زستانی١٣٦٥ و بەهاری ١٣٦٦ لەو مەڵبەندەدا ئەرکی پێشمەرگایەتی ئەنجام دا. تا لە پوشپەڕی ١٣٦٦دا لەگەڵ پێشمەرگەکانی مەڵبەندی ١و ٣ بە مەبەستی گەڕانی سیاسی و نیزامی بەرەو ناوچەکانی پیرانشار و سەردەشت و گەورکی مهاباد و بانەو سەرشیوو، کەوتنە ڕێ. نزیک بە دوو مانگ لەو گەڕانە تێپەڕی، تا لە ئێوارەی ١٣٦٦/٦/٢٢ دا لە ناو دێی چەمپاراوی بانە لەگەڵ هێندێ کوردی ئاوارە تێک هەڵ ئەنگوت و بەهۆی ڕێنوێنی چەوتی خەڵکی ئاوەدانی، شەهید ناسر، ئاوارەکانی بە دژمن زانیبوو و نەدەکرا مەیدانیان بدا. لە کاتێکدا کە بە تەنیا بوو، بە ئاوری چەکەکەی خۆی دایگرتن و سێ کەسی لێپێکان و ئەوانیش دەستڕێژیان لە شەهید ناسر کرد و لە ئاکامدا بەهۆی برینی کاریەوە شەهید بوو. گیانی پاکی لەسەر باوەڕی دروست و پتەوی بەرەو کۆڕی شەهیدانی سور خەڵات پەروازی کرد و تەرمی پیرۆزی لە گۆڕستانی چەمپاراو چوە باوەشی گەرمی نیشتمانەوە و بە شەهادەتی خۆی، تەمی مەنگی خۆفرۆشانی لەسەر میراوای پاکی قارەمان پەروەردا ڕادا. هەزاران سڵاو لە گیانی پاکی شەهید ناسر میراوای و سەرجەم شەهیدانی ڕێگای ڕزگاری کورد و کوردستان بە تایبەت، شەهیدە سورخەڵاتەکانی سازمانی خەبات ی کوردستانی ئێران.\nڕێکه‌وت: 2020-09-20 17:56:10


یادی لەدایکبوونی "قاناتێ کوردۆ" لە ولاتی ئاڵمان بەرز ڕاگیرا\n12:30 - 8 رەزبەر 2719\nکوردستان میدیا: بە بۆنەی ١١٠ـەیەمین ساڵڕۆژی لەدایکبوونی پڕۆفیسۆر و زانای ناوداری کورد، "قاناتێ کوردۆ"، لە شارەکانی کوڵن و هامبورگ لە وڵاتی ئاڵمان و لە لایەن ڕێکخراوی کۆمکارەوە، کۆڕێکی تایبەت بەڕێوەچوو.\nڕۆژەکانی ٣١ی خەرمانان و ٧ی ڕەزبەر، کۆڕێکی تایبەت بۆ ١١٠ـەیەمین ساڵڕۆژی لەدایکبوونی زانای ناوداری کورد، قاناتێ کوردۆ بۆ چەند شارەزا و زمانزانی کورد وەک "دوکتورعەسکەر بیووک"، "دوکتور ئیبراهیم مەحموود" و "دوکتور حوسێن هاباش" بەڕێوەچوو کە شاندێکی سەر بە کۆمیتەی گشتیی حیزبی دێموکراتی کوردستانی ئێرانیش بەشدارییان تێدا کرد.\nلەو کۆڕەدا ئاوڕ لە قۆناغەکانی ژیانی سیاسی و ئەدەبی و کۆمەڵایەتیی پرۆفیسۆر قاناتێ کوردۆ درایەوە و یادی ئەو زانا ناودارەی کورد بەرز ڕاگیرا.\n"قاناتێ کوردۆ" یەکێک لە دۆستانی نزیکی شەهید کاک دوکتور قاسملوو و حیزبی دێموکرات بووە کە ساڵی ١٩٠٩ لە گوندێکی باکووری کوردستان لەدایکبووە. باپیری قەناتێ کوردۆ یەکێک بووە لە پیاوە ھەرە ناودارەکانی ئێزدی کە لە تاوی زوڵم و زۆری دەسەڵاتدارانی ئەو سەردەمە بەرەو خۆرھەڵات کۆچی کردووە و دواتر لە تەفلیسی پێتەختی گورجستان گیرساوەتەوە.\nساڵی ١٩٢٨ قاناتێ کوردۆ لە تاقە خوێندنگەی کوردیی ئەو شارەدا بووە بە خوێندکار و پاشان لە زانکۆی لینینگراد بەشی زمانە ئێرانییەکانی تەواو کردووە. لە سەردەمی جەنگی دووەمی جیھانیدا بڕوانامەی دوکتورای وەرگرتووە و لە ھەمان زانکۆدا تا کۆتایی ساڵی ١٩٥٩ مامۆستا بووە.\nلە سەرەتای شەستەکانی سەدەی ڕابردوودا قاناتێ کوردۆ بوو بە سەرۆکی بەشی زمانی کوردی لە پەیمانگەی گەلانی ئاسیا، کە سەر بە ئەکادیمیای زانستیی یەکێتیی سۆڤیەت بوو. قاناتێ کوردۆ وەک خۆرھەڵاتناسێک گەلێک کتێب و فەرھەنگی زمان و بەرھەمی ئەدەبیی نووسیوە و خزمەتێکی زۆری بە زمان و ئەدەب و کولتوور و فۆلکلۆر و مێژووی کوردی کردووە.\nقاناتێ کوردۆ، ڕۆژی ٣١ی تەشرینی یەکەمی ساڵی ١٩٨٥، کۆچی دوایی کرد.


كتێبێك لەسەر كتێب چاپ دەكرێت\nئەم كتێبە بریتییە لە زیاتر لە حەوتسەد وتەی بلیمەت و فەیلەسووف و ئەدیب و زانا و رۆشنبیرانی گەورەی جیهان، دەربارەی (خوێندنەوە، كتێب، كتێبخانە)، دوور لە جیاوازیی ئایین و رەگەز و نەتەوە و توێژەكان. هەروەها زیاد لە سەد وتەیشی، تایبەت كراوە بە بەشێك لە ڕۆشنبیران و نووسەرانی كورد. لەم كتێبەدا مرۆڤی خوێندەوار هاندەدات كە چۆن عاشقبێت بە كتێب و گەوهەری خوێندنەوە.\nمن دەمزانی ژمارەی مێروولەکان یەکجار زیاتر لە هەزار و چوارسەد و... بوون، ئەوەندە زیاتر کە دەیانتوانی هەموو حەوشەکەی ئێمە بە جەستەیان داپۆشن و بگرە گەر کونەکەیان دەرفەتی دابا تەنانەت لاشەی پشیلەیەکی مردارەوەبوویش بە ژێر زەویدا کەن، بۆ ئەوەی نەک تەنیا ئەم زستانە، بەڵکو چەندین زستانی تریش بە دڵنیایی بەسەربەرن.\nشیعرى بەر سێبەرى سانسۆر\nوەک لە سەرەتاوە ئاماژەم پێکرد (سەباح ڕەنجدەر) سانسۆرى لەسەر خۆى داناوە، بۆیە هەوڵدەدات بە وریایی دەست لەسەر وشە دابنێ، بەڵام بە پێچەوانەى ئەم رەوت و ئاقارەوە ناو بەناو دەبینین وشەى لە دەست دەردەچێت، کە لەناو دنیاى شیعرەکانیدا جێگاى نابێتەوە، بەڵکو وشەى دیکە هەیە، کە ئەو جێگا سەنگینە بگرێت.\nلانیکەم منی خوێنەر کاتێک نیچە دەخوێنمەوە، هەوڵ دەدەم جۆرێکی تر بم و ئیدی رەوە نەبم، بەڵام دەبێ لە بیریشم بمێنێ کە بە پێچەوانەی نیچە رەوە بە شوێن خۆمدا دروست نەکەم! لە هەموو ئەو هەڵس و کەوتانە وا رەوە دروست دەکەن خۆبپارێزم و هەمیشە هەوڵ بدەم بەوی تر بڵێم ئەمەی من دەیڵێم مەرج نیە تەواو راست بێ. رەنگە لە وەها حاڵەتێکدا بکرێ باس لە حاڵەتی سێهەم بکرێ واتە "نە سەرکردە نە رەوە".\nكە من كەشكەشانى فەلەكم بينى لە چاوەكانت\nرۆندكەكانى دادەكەنى و\nهەژمەتى خۆى دەشووشتەوە،\nتۆش لە چڕى خامۆشيدا؛\nدڵت هەڵدەواسى لەسەر ديوارى فرەوانى پايتەخت\nلە چەشنى ناقوورێكى كۆنى نێو زەريايەكى گەلێ سەخت\nگه‌ڕان به‌دوای ئازادی له پانتاییه‌کانی رۆحدا\nئیسماعیل کورده رواندزی\n"ئازاد صبحی" له پێناسه‌یه‌کیدا بۆ ئازادی ده‌لێ "ئازادی ئه‌و رۆحه‌یه که رێگه‌ی گه‌ڕانمان بۆ ده‌کاته‌وه له جیهاندا، به‌ڵام هه‌رگیز خۆی به‌ده‌سته‌وه نادات" گه‌ران و بیرکردنه‌وه‌ی مرۆڤ له هه‌موو چه‌مک‌و پێکهاته‌کانی ده‌وروبه‌ری، گه‌یاندوویه‌تیه ئه‌و رەوایەتە‌ی که سڵ له چه‌مکه نه‌دۆزراوه‌کان ئه‌کاته‌وه‌و به ره‌هایی به‌دوای رایه‌ڵه‌کانیدا بگه‌ڕێ له‌وانه رۆح له ده‌ره‌وه‌ی جه‌سته‌وه، ناسینی ئازادی، که بۆچی مرۆڤ هه‌ر ده‌م وه‌ک بوویکی نه‌دۆزراوه‌ی په‌یوه‌ندیدار به رۆح و بۆی گه‌راوه.\nوەرزی پێنجەمی خۆشەویستیی\nکەزاڵ ابراهیم خدر\nگەر ئەمجارە دیاریت بۆ کڕیم /کراسێکی شینم بۆ بکڕە /تا لەگەڵ ئاسمان ببمە هاوڕێ /بۆ دووەم جار /کراسێکی سەوزم بۆ بکڕە /تا سنەوبەر بە گەڵاکانی دامپۆشێ و /باخەکان ببنە دەستگیران /بەڵام هەرگیز نەکەی / کراسێکی رەشم بۆ بکڕی /چونکە من نامەوێ /جەستەم ببێتە شەوێکی گریاوی /بێوەژنێکی نیشتمان.\nهەروەها بەردەوام ئەم کێشەیەیش ئازاری دەدا کە دەسەڵاتی کەسابەتەکە بە دەست خوشکەکانی مێردەکەیەوە بوو و ئەوە ئەوان بوون بڕیاریان لە سەر هەموو شتێک دەدا. جگەلەمە کاتێک دەهاتەوە ماڵ، دەبا بەشداری لە کار و باری ماڵەوەیشدا بکات کە تێیدا دشەکانی ئەوپەڕی تەمبەڵییان دەکرد. ژنێک کە چ لە ماڵەوە و چ لە دەرەوە حیچابی هەبوو،... ئەو ژنەی یەخسیری پەیوەندێکی بنەماڵەیی ببوو بەس بۆ ئەوەی منداڵەکەی خاوەنی باوکێک بێت.\nراستی، هەمیشە لەوێدا دەمێنێتەوە\nراستی هەمیشە لەوێدا لە دەرەوەی مرۆڤ وەک خۆی دەمێنێتەوە و، هەموو ئەو شێوازانەی وا مرۆڤ بۆ نواندنەوەی رەچاویان دەکا، هیچ کامیان ناتوانن بە تەنیا و رەنگە بە کۆیش دەربڕی هەموو لایەنەکانی بن. رەنگە هەر ئەم تایبەتمەندییە بێت دەبێتە هۆی خوێندنەوەی هیرمنۆتیکیانە لە رووداوەکان، چ ئەوانەی لە رابردوودا روویاندابوو و چ ئەوانەی لە ئیستادا روودەدەن. راستی هەمیشە رازێکی سەرئاواڵا و سەرداپۆشراوە.\nورچە بۆر و مام رێوی\nلە ئینگلیزییەوە: موحەممەد ئەمین مەجیدیان\nمام رێوی لە نزیک دەروازەکەوە، خۆی لەبەر هەتاو هەڵخستبوو، گوێی لەم قسانەوە بوو، هەستا و چووە نێو یەک لە کونەکانیەوە. ماڵیپاردوس پڕ بوو لە کونی پڕ پێچ و پڵووچ و سەیر، لەم کونانەوە ئەو دەیتوانی لە کاتی مەترسیدا خۆی لە مەترسی دەرباز بکا، یان بچێ بۆ راوی نێچیران، لەوێ تاوێک لە گەڵ خۆیا کەوتە رامان کە، چلۆن بتوانێ پیلانی مام ورچی بەرپەرچ بداتەوە و شەرمەزاری بکا.


ژیان لە فەرهەنگدا: سەرکەوت تارۆ\nئەگەرچی هەندێک لە پسپۆڕانی شانۆی کوردی مێژووی ئەم ژانرە هونەرییە دەبەنەوە بۆ سەدەی ڕابردوو بەڵام کەمیش نین ئەوانەی لەوبڕوایەدان مێژووی شانۆ لە کۆمەڵگەی کوردیدا زۆر لەوە کۆنترە کە باس دەکرێت.\nئەوانەی داکۆکی لەو دید و بۆچوونە دەکەن، هەمیشە قسەیان لەسەر ئەوەیە کە دەشێت شانۆ لەوکاتەوە دەستیپێکردبێت کە کەسێک یان حیکایەتخوانێک لەناو خێزانەکەیدا یان لە شوێنێکی گشتیدا کەوتبێتە باسکردنی بابەتێک لەگەڵ جوڵەی جەستەدا بە خەڵکی راگەیاندبێت، ئەوا دەکرێت هەم وەک دیمەنێکی شانۆیی و هەمیش وەک سەرەتایەک بۆ شانۆ دابنرێت.\nئەمە بێ لەوەی دەشگوترێت ململانێی مرۆڤ لەگەڵ سروشتیشدا هۆکارێک بووە بۆ ڕۆڵ گێڕان و نواندن، هەروەها لەوبڕوایەشدان کە تەنانەت دەشێت بەڕێوەبردنی مەڕاسیمە ئاینییەکان لە پەرستگا دێرینەکانیشدا وەک دیاردەیەکی هونەری شانۆ لێی بڕوانرێت، بەڵام ئیتر هێشتا ئەوە دیاری نەکراوە کە ئەو سەروەختانە لە کەیەوە دەستپێدەکەن.\nهەمیشە پرسیار هەن سەبارەت بەوەی شانۆی کوردی جا مێژووەکەی هەرچەندێک بێت ئایا توانیویەتی ببێتە خاوەنی مەرج و پرەنسیپە گرنگەکانی بوونی شانۆ و ئایا شانۆی کوردی توانیویەتی قۆناغەکانی خۆی بە شێوەیەکی بابەتیانە ببڕێت؟!\nبیگومان وەڵامدانەوەی ئەو پرسیارانەش هێشتا مشتومڕێکی زۆری لەسەر هەن و لەوانەشە دیدی نەوەیەک بۆ نەوەیەکی تر جیاوازی گەورە لە نێوانیاندا هەبن.\nدەیان هونەرمەندی شانۆیی ئێستا لە هەندەرانن و لەگەڵ ژیانی ڕۆژانەی خۆیاندا دەشگەڕێن بەشوێن وەڵامی پرسیارەکانی تایبەتن بە هونەری شانۆ. ئا لەم هەوڵەشیاندا ئەزموونی خۆیان بە ئەزموونی شانۆیی ئەو وڵاتانەی تیایدا دەژین متوربە دەکەن و زۆر جاریش بینراوە کە ئەو هونەرمەندانە ئەزموونە نوێیەکانی خۆیان دەگوێزنەوە بۆ زێدی خۆیان بە مەبەستی دروستکردنی پردێکی ڕاستەقینەی ئاڵوگۆڕی فەرهەنگی لە نێوان نەتەوەکان لە نێوان شارستانیەتیەکانیشدا، بەڵام هێشتا نازانرێت تا چەندێک سود لەو ئەزموونانە وەرگیراون.\nسەرکەوت تارۆ، هونەرمەندی شانۆ زیاتر لە بیست ساڵە لە ئەمریکا دەژی، لێرەش دەستی لە بەهرە و ڕوانینە هونەرییەکانی خۆی بەرنەداوە.\nژیان لە ئەمریکا ئاسان نییە، وەلێ سەرکەوت لەگەڵ هەموو قورسی ژیانی ئەم وڵاتەدا، ناوبەناو ئێمەی بینەری خۆی بەسەر دەکاتەوە و نومایشتێکی شانۆییمان پێشکەش دەکات، بە هەردوو زمانی ئینگلیزی و کوردیش.\nدەتوانم بڵێم زۆربەی کارە شانۆییەکانی سەرکەوت مۆنۆدرامان و لە نوسین و دەرهێنانی خۆیشین، هەروەها بەشداریشی هەیە لە بەرهەمە هونەرییە ئەمریکاییەکاندا، وەک دەڵێت "پێشتر کە بە نواندن بەشداریم لە بەرھەمی شانۆیی و درامای پەروەردەیی و فلیمی ئەمریکی دەکرد، بابەتەکان جیاواز بوون لەگەڵ ئەو دۆزەی ئێمەی کورد بۆیە پەنام بردە بەر مۆنۆدراما بۆ ئەوەی گوزارشت لە دۆزی میللەتەکەمان بکەم."\nدواترین بەرهەمی سەرکەوت کە هەر وەک مۆنۆدراما پێشکەشی کرد لە شاری ناشڤیل لە ستانی تەنەسی لە ڕۆژانی 28 و 29 ی ئەم مانگی شەشەدا، شانۆیی ملیۆنەها هەناسە بوو.\nئەم هونەرمەندەمان لەسەر ئەم بەرهەمەی نوسیویە؛.\n"له‌م به‌رهه‌مه‌دا باس له پره‌نسیپه‌كانی نامۆ بوونی تاكی كورد ده‌كه‌م، له كاتێكدا له ناوه‌وه‌ی وڵات گیرخوارده‌ی كۆمه‌ڵێ كۆتی نه‌خوازراوه كه به بێ ویستی خۆی ناچاره بیانڕازێنێته‌وه، ئه‌و ده‌مه‌ی له شه‌قه‌ی باڵیش ده‌دات به‌ره‌و ئاسۆیه‌كی فره ئازادی نێو خه‌یاڵه ته‌نراوه‌كانی، كه‌چی له دوو جه‌مسه‌ره‌وه جارێكی كه تووشی نامۆبوونی جه‌سته‌ی و هزری گێژاوی ئه‌و ژیانه ده‌بێته‌وه كه چاره‌نووسه‌كانیان بۆ نووسیوه‌ته‌وه، لێره مه‌به‌ستم ئه‌و چاره‌نووسه ئاسمانیه نیه كه ئاینداره‌كان جێ باوه‌ڕیانه به‌ڵكوو ئه‌وه‌ی گڵۆباڵیزمه بۆیان هۆنیوه‌ته‌وه، تاكی كورد له ناوه‌وه و له ده‌ره‌وه كۆتكراوه، هه‌رچه‌نده زۆرێك خۆی له ده‌ره‌وه به ئازاد و خۆشحاڵ ده‌بینێته‌وه به‌ڵام هه‌ر پابه‌نده به ناسنامه‌ی نه‌ته‌وه‌یه‌ك كه سه‌رجه‌م له‌و بۆته‌یه‌دا ده‌ژین، تۆ ته‌ماشاكه باڵاترین ده‌سه‌ڵاتداری كورد تا ساده‌ترین تاك له نێو قه‌یرانێكی نه‌خوازراوی نامۆیی نێو بۆته‌قه‌ی گلۆباڵیزمه‌دا گێنگڵ ده‌ده‌ین، ناتوانین و خاوه‌نی بڕیاری پلانێكی تۆكمه‌ی سبه‌ی خۆمان بین."\nئایا شانۆی کوردی توانیویەتی سەرنجی بینەری بیانی بەلای خۆیدا ڕابکێشێت؟\nئایا هونەرمەندانی شانۆیی دەتوانن ببنە خاوەنی پڕۆژەیەکی هونەریی لە هەندەران؟\nئایا (سەرکەوت تارۆ) لە ڕێی شانۆوە دەخوازێت چی بە بینەرانی ئەمریکایی بڵێت؟\nسەرکەوت تارۆ، هونەرمەندی شانۆ لە بەرنامەی ژیان لە فەرهەنگدا وەڵامی ئەم پرسیارانە و پرسیار و سەرنجەکانی ئێوەی ئازیزیش دەداتەوە:


جەمال كۆچەر: پێویستە بەدەستێكی بەتاڵ نەچینە بەغدا و خۆشمان رادەستی نەكەین\n:: PM:06:43:28/08/2019 \nجەمال كۆچەر ئەندامی لیژنەی دارایی پەرلەمانی عێراق لە فراكسیۆنی یەكگرتووی ئیسلامی بۆ "وشە"روونی دەكاتەوە كە ئێستە كاتیەتی كە هەرێم و بەغدا رێككەوتن بكەن، ئەگینا كارەكە قوڕستر دەبێت، دووپاتی كردەوە كە نابێت كورد بە دەستی بەتاڵەوە بچێتە بەغدا و ناشكرێ خۆی رادەستی بەغدا بكات.\n*دوا زانیاری لەبارەی بودجەی 2020ی عێراق و سەبارەت بە پشكی هەرێم لەو بودجەیە چییە؟\nلە میانی بەشداریكردنمان لە دانیشتنەكانی لیژنەی ستراتیجیەتی بودجە كە 16-20 دانیشتنمان ئەنجام دا و لە دوا دانیشتندا راپۆرتێك بەرز كرایەوە كە رەشنووسێكی سەرەتایی بودجە بوو و تیایدا قەبارەی بودجەی 2020ی عێراق 139 ترلیۆن دیناری عێراقی بوو، لەو بڕە پارەیە 72 ترلیۆنی كورتهێنان بوو و ئەوەی تر خەمڵاندنی داهاتی دەوڵەتی عێراق بوو، ئەو كاتە باسی پشكی هەرێمی كوردستان لە بودجەی عێراق نەكرا، ناشزانین هۆكاری چیبوو كە باس نەكرا، هەر وەزارەتێك دەهات و باسی خۆی دەكرد، بۆیە باسی هەرێم نەكرا و هەموو جارێكیش كەس لە هەرێم نەهاتووە لە دانیشتنەكانی بودجە باسی پشكی خۆی بكات، بەڵكو حكوومەتی هەرێم گفتوگۆ دەكات و رێككەوتن لەگەڵ سەرۆك وەزیران و وەزیری دارایی دەكرێت و داخیلی پڕۆژەكە دەكرێت.\n*كاتی هاتووە هەرێم و بەغدا بگەن بە رێككەوتن، بۆچی؟\nئێستە وەك كورد لە دۆخێكی نیگەرانیداین، چونكە تا ئێستە هەرێم و بەغدا نەگەیشتوون بە رێككەوتن و ئەگەر تا كۆتایی مانگی نۆ رێك نەكەون، بۆ شاندی دانوستانكاری هەرێم پرسەكە سەخت دەبێت، جا ئەوەی لە هەرێم دێت یان ئێمە بین لێرە لە لیژنەی دارایی و بۆ وەزیرانی كورد لەناو حكوومەتی عێراق، بابەتەكە زۆر قوڕس دەبێت. ئەم خولەی پەرلەمانی عێراق چەند شتێكی جیاواز بەخۆیەوە دەبینێت، یەكەم ئێستە لە عێراق ئۆپۆزسیۆنێكی راستەقینە هەیە و دووەم بابەتی هەڵبژاردنە كە مانگی نیسانی ساڵی داهاتوو هەڵبژاردنێكمان لەپێشە، هەمووی دەبێتە موزایەدە و ئەوانەی پێش ئێستە دۆستی ئێمە بوون وەك سەدڕییەكان "سائیروون"، لە كاتی دەنگدان لەسەر بودجەی 2019 رێككەوتین پاڵپشتی یەكتر بكەین و سەرۆكی فراكسیۆنەكەیان لە پەرلەمان لە گفتوگۆكانی دوا شەودا رای گەیاند كە مووچەی فەرمانبەرانی هەرێم بۆ ئەوان هێڵی سوورە و پێویستە دابین بكرێت، ئێستە ئەوان دژی وەزیرانی دارایی و نەوت كار دەكەن، چونكە پرسی هەڵبژاردن هەیە و هەموو فراكسیۆنەكان خۆیان بە نیشتیمانی و مافپەروەری عەرەبی و داهاتی بەسڕە بەدیار دەخەن، بۆیە بۆ كورد قوڕستر دەبێت.\nبۆیە ئەگەر هەرێم دەیەوێت رێككەوتن هەبێت، پێویستە ئێستە بیكات، ئەگەر نیازی ئەوەی هەیە، ئەگەر نا كارەكە دوای ئەوە بۆ ئەوانیش قوڕس دەبێت، كێشەیەك هەیە كە هەرێم تا ئێستە پرسیار لە ئێمە لەو بارەوە ناكات كە چی بكەین، لەكاتی تاوتوێكردنی بودجەی 2019ش ئەوان زۆر گەرموگوڕ نەبوون، وای دەبینین كە پێویستە هەرێم لەگەڵ بەغدا بگات بە رێككەوتن، چونكە قەرزەكان زۆرن و دۆسیەی سكاڵاكانیش زۆربوونە وەك سكاڵای عێراق لەسەر توركیا بە 24 ملیار دۆلارە و سكاڵای دانا غاز بە دوو ملیار دۆلار و سكاڵایەكیتر تر لەدژی هەرێم لەسەر دوو بلۆكی نەوتی هەیە لە لەندەن كە بای ملیارێك و 500 هەزار ملیۆن دۆلارە، ئەوانە پارەیەكی زۆرن و دۆسیەی نێودەوڵەتین و ناچاری كە بیدەیت، بۆیە پێویستە هەرێم رژدتر بیر بكاتەوە كە بابەتەكە وەك جاران نەماوە.\n*هەڵبژاردنی ئەنجوومەنی پارێزگاكانی عێراق لە ساڵی داهاتوو چۆن كار دەكاتە سەر گفتوگۆكانی بودجەی 2020ی عێراق و دیاریكردنی پشكی هەرێم؟\nسەختی گفتوگۆكانی بودجەی ساڵی داهاتوو داهاتوو و هەڵبژاردنی ساڵی داهاتوو بەیەكەوە كار دەكەنە سەر هەرێم و بەهەموو شێوەیەك دۆخەكە لە بەرژەوەندی هەرێم نییە، بیانییەكان دەڵێن دەبێت رێككەوتن بكەن و نەتەوە یەكگرتووەكان لەسەر خەتە و داوای رێككەوتن دەكات، دۆخی ئێمەش زۆر ئارام نییە لە رووی ئابووری كە بێمنەت بین و قەرزاریشین، بۆیە پێویستە بەرژدی بیر بكەینەوە و بەدەستێكی بەتاڵ نەچینە بەغدا و خۆشمان رادەستی بەغدا نەكەین، بۆیە پێویستە هەندێك دەسپێشخەری بكەین كە بكرێن، ئێمە ناتوانین بڵێن قەرزەكانمان هەمووی بخەنە ئەستۆی خۆتان كە 24 ملیار دۆلارە و نیوەی داهاتی یەكساڵی دەوڵەتی عێراقە، عێراق ناتوانێت دابینی بكات.\n*پرسی قەرزەكانی هەرێمی كوردستان تا چەند كاریگەریان لەسەر رێككەوتن و گفتوگۆی هەرێم و بەغدا هەیە و چارەسەر چییە؟\nپێشنیازەم هەبوو كە ئەو قەرزەی هەرێم دابەشی سێ بەش بكرێت، بەشێكی بخرێتە ئەستۆی حكوومەتی عێراق، چونكە نەوتی بەغدا هەمووی لەسەر بودجەی سیادییە و نەوتی ئێمە یەك دینارمان لە بودجەی سیادی وەرنەگرتووە بۆ دەرهێنان و دۆزینەوە و پەرەپێدانی، بەشی دووەم ئێمە هەندێك گرێبەستی نەوتیمان كردووە لەگەڵ ئەوەی عێراق ناگونجێت كە گرێبەستی خزمەتگوزارییە، بۆیە پێویستە ئێمە لەئەستۆی بگرین، بەشی سێیەم دەبێت بەغدا رەچاوی دۆخی هەرێم بكات، دەنگۆیەك هەیە بەوەی دەبێت هەموو نەوتەكە رادەست بكەین، ئێمە دەتوانین 200 هەزار بەرمیل رادەست بكەین و ئەوەی دەمێنێتەوە ئێمە قەرزەكانی پێ دەدەینەوە، واتە ئێوە و ئێمە دووبەش دەگرینە ئەستۆ و نەوتیش بەشی سێیەمی قەرزەكانی هەرێم.


كۆچی دوای نوسەری فەرەنسی اونوریە دی بلزاك – History Of Kurdistan\nHome / ئەمرۆ لەمێژوودا / كۆچی دوای نوسەری فەرەنسی اونوریە دی بلزاك\nگۆران حكيم 2016-02-02\tئەمرۆ لەمێژوودا لێدوان نووسین ناچالاککراوە لە كۆچی دوای نوسەری فەرەنسی اونوریە دی بلزاك 1,991 Views\nاونوریە دی بلزاك\nدوای ئەوەی گۆنزاك سانا پیری نووسەر و رۆماننووسی فەڕەنسی، ژیاننامەی هەندێك ناوداری ئەدەبی فەڕەنسی خستە ناو بەرگی كتێبی جۆراوجۆر، لەوانە (ئەلفرێد دوفینی، جۆرج ساند، ئەلێكسەندەر دۆما…) لەم رۆژانە لە دوو تۆی 444 لاپەڕەی قەبارە ناوەند، لە دەزگای (تیلیمارك)ی شاری پاریس، پەرتووكێكی بەناوی (ژیاننامەی بالزاك وەك رۆماننووسێك) بە چاپ گەیاند. لەم كارەیدا وێستگە گەورەكانی ناودارترین رۆماننووس لە مێژووی ئەدەبی فەڕەنسی دەخاتە بەردیدە. نووسەر ساڵانێكی درێژە سەرقاڵی توێژینەوەیە لە لایەنە جۆراوجۆرەكانی جیهانی بالزاكی بلیمەت. ئەنجام لە دەبەشی جیا وێنەیەكی نوێی بۆ بالزاك كێشاوە، ئەوەی زیاتریش دەیەوێت پێداگری لێبكات، ئەوەیە كە دەیەوێت پێمان بڵێت ژیانی ئونۆریە دو بالزاك بە رۆمانێكی خەیاڵاوی دەچێت. ئەو كوڕی ئافرەتێك بوو كە گوێی پێنەدەدا، یا دەتوانین بڵێین هەر خۆشینەدەویست. دواتر بالزاك بە تەنیایی و بێهاوڕێیی پێگەیشت. سان پری ئاگادارە بالزاك بەردەوام مایەپوچ و ژێر باری قەرز بوو، بازرگانێكی ناسەركەوتووش بوو، بە بێ ئامانجیش بەناو ئەورووپا سەرگەردان ببوو، تەنانەت لەو نووسەرانە بوو كە بەردەوام ئەكادیمیەی فەڕەنسی رەتیدەكردەوە. لەو بیرۆكە سەرەكیانەی كە نووسەر لەم كتێبەی خستویەتە ڕوو دەبینین: “ئەو شتانەی كە بالزاك هەوڵیدەدا لە ژیانی پەردەپۆشیان بكات، لە كارە ئەدەبییەكانیدا بە ئاشكرا دەركەتووون”. هەر بۆیە نووسەر لە ژێر ئەم ناونیشانانە لە كەسایەتییەكەی كۆلیوەتەوە. (بالزاك و پارە)، (بالزاك و كچ)، (بالزاك و زانست)، (بالزاك و میوزیك).\nجێگای باسە سان پیری تەنیا بەوەندە نەوەستاوە كەسایەتی بالزاك لە رێگای رۆمانە گەورە و ناودارەكان شیبكاتەوە، بەڵكو لە دەرگای ئەو بەرهەمانەشی داوە كە كەمتەر ناسراون. ئەنجام بە دڵنیاییەوە دەڵێت: “ئەو كارانەی كە بالزاك لە ژێر ناونیشانی كۆمیدیای مرۆڤایەتی پێشكەشی كردووین بریتین لە وێنەیەكی ورد بۆ یەك سەدەی تەواو لە مێژووی فەڕەنسا. ئەو كارەی كە بە تەواوی واتاوە لە ناونیشانی وەك (لە دایك بوونی رۆمان) و (لە دایك بوونی كاری دیكۆمێنتییانە) خۆی دەبینیەوە، هەروەها بایەخدان بە پێكهاتەكانی كۆمەڵگە و ئەنجامدانی جۆرێك لە كاری رۆژنامەگەری. هەموو ئەمانە پێویستییان بە كەسێك هەبوو لە شێت بوونی سەردەمەكەی بگات و هەموو وردەكاریەكانی ژیانیش ببینێ. لەم كەسە ئۆنۆریە دو بالزاك بوو”.\nوەك ئاماژەمان پێدا نووسەر وێنەی بالزاك لەسەر بناغەی پاڵەوانەكانی ناو رۆمانەكانی كێشاوە، هەروەها ئەو پاڵنەرە بە هێزانەش پێشكەش دەكات كە وەهایان لێكرد لە پێشەوەی گەورە ئەدیبانی فەڕەنسی دابنرێت. ژیانی بریتی بووە لە زنجیرەیەك سەرچلی، كەچی توانیویەتی بە پێنووس ئەو شتانە تەواو بكات كە ناپلیۆن بە شمشێر دەستی پێكردبوو. ئەو ئازارانەی لە منداڵی چێشتی، كردی بە دیاری بۆ بەشێك لە پاڵەوانەكانی. لەبارەی دایك و پەیوەندی نێوانیان بالزاك دەڵێت: “دایكم لەبەر زۆر هۆ رقی لە من دەبۆوە، تەنانەت بەر لە هاتنە دوونیاشم” هەر بۆیە دواتر بالزاك تامی ئاسوودەیی نەكرد و پاڵپشتی پێوەنا (كەسانی دوو دڵ) دابهێنێ.\nسان پیری لە شوێنێكی دیكەی ئەم بەرهەمەی ئاماژە بەوە دەكات رۆمانی (باوكە گۆریۆ)ی بالزاك قۆناغێكی یەكجار گرنگ لە بونیاتی (كۆمیدیای مرۆڤایەتی) ناونیشانە درێژەكەی سەرجەم بەرهەمەكانی بالزاك دیاریدەكات. لەم كارەیدا ئاڵۆزی ئەم جیهانە دەخاتە بەردیدەكە لە ناخەوە رەفتاری لەگەڵ دەكرد. هەر چۆنێك بێت نكۆڵی لەوە ناكرێت بالزاك هەوڵیداوە مێژووی نەریتەكانی سەردەمی خۆی بنووسێ و بەرەهەندە فەلسەفی و ریالیزمی و رۆمانییەكانیشەوە، رۆمانی نوێی داهێنا، بەرهەمەكانی چاخی زێڕینیان بە رۆمان بەخشی و بوون بە سەرچاوە بۆ ناودارانی سەردەمی خۆی و دواتر، لەوانە گۆستاف فلۆبێر، ئەندرێ جید، ئەمیل زولا، مارسیل پرۆست.\nPrevious دامەزرانی ئەمەریكا و دەستوورەكەی\nNext هاونەتەوەیی كورد و ماد\nمێژووی دروستکردنی مۆبایل


دیارترین ئەو گۆڕانکاریانەی پاش دەرچونی بریتانیا لە یەکێتی ئەوروپا رودەدەن – شکۆی کوردستان\nدەستپێک/نێودەوڵەتی/دیارترین ئەو گۆڕانکاریانەی پاش دەرچونی بریتانیا لە یەکێتی ئەوروپا رودەدەن\nدوای 47 ساڵ بریتانیا لە یەکێتی ئەوروپا چوەدەرەوە، ئەوەش دوای تێپەڕبونی سێ ساڵ بەسەر راپرسی خەڵکی ئەو وڵاتە، کە بە رێژەی 52% دەنگیان بە جیابونەوە دابو.\nلەپاش جیابونەوەی بریتانیا لە یەکێتی ئەوروپا قۆناغی راگوزەر دەستپێدەکات، کە تا کۆتایی ئەمساڵ دەخایەنێت، لەو ماوەیەدا بریتانیا پابەندی یاساکانی یەکێتی ئەوروپا دەبێت، تا ئەوکاتەی لەگەڵ یەکێتی ئەوروپادا رێککەوتننامەی بازرگانی واژۆدەکەن.\nلەماوەی راگوزەردا بریتانیا لەگەڵ یەکێتی ئەوروپادا گفتوگۆ دەکات بۆ مانەوەی زۆرینەی پەیوەندییەکانی نێوانیان وەکو خۆی، جگە لەم حەوت خاڵەی خوارەوە کە بەتەواوەتی گۆڕانکاریان بەسەردا دێت.\nیەکەم: پەرلەمانتارانی بریتانیا لە یەکێتی ئەوروپا کورسییەکانیان لە دەستدەدەن\nبەهۆی ئەوەی بریتانیا لە سەرجەم دامەزراوە و دەزگا سیاسیەکانی یەکێتی ئەوروپا جیادەبێتەوە، پەرلەمانتارانی بریتانیا لە یەکێتی ئەوروپا کورسییەکانیان لەدەستدەدەن، کە ژمارەیان 73 ئەندام پەرلەمان دەبێت.\nدوەم: بەشداریکردن لەکۆبونەوەی لوتکەی وڵاتانی یەکێتی ئەوروپا\nئەگەر سەرۆک وەزیرانی بریتانیا بیەوێت لە داهاتودا بەشداری لە کۆبونەوەی لوتکەیی وڵاتانی یەکێتی ئەوروپا بکات، دەبێت لە یەکێتی ئەوروپاوە بانگێشتننامەی فەرمی پێگەیشتبێت، ئەوە بۆ کۆبونەوە خولییەکانی یەکێتی ئەورپاش بەهەمان شێوە دەبێت.\nسێیەم: بەفەرمی گفتوگۆ بازرگانییەکان دەستپێدەکات\nلەگەڵ جیابونەوەی بریتانیا لە یەکێتی ئەوروپا، بریتانیا دەتوانێت گفتوگۆی بازرگانی لەگەڵ تەواوی وڵاتانی جیهان دەستپێبکات و یاسای نوێ بۆ کڕین و فرۆشتنی کەلوپەل و خزمەتگوزارییەکان دابنێت.\nئەوە لەکاتێکدایە لەرابردودا کاتێک بریتانیا ئەندامی یەکێتی ئەوروپابو، نەیدەتوانی دانوستانی فەرمی لەگەڵ ویلایەتە یەکگرتوەکانی ئەمریکا و ئوسترالیا، لەئێستادا پشتیوانانی برێکزیت ئازادی بریتانیا لە بڕیاردان لەبارەی سیاسەتە بازرگانییەکان، هۆکارە بۆ بەهێزبونی ئابوری بریتانیا.\nلەئێستادا هەریەکە لە لەندەن و برۆکسڵ هەوڵ بۆ گەیشتن بە رێککەوتنێکی فراوانی بازرگانی دەدەن لەکارە پێشینەکانیان، بۆ خۆپاراستن لە سەپاندنی باجی گومرکی زیاتر لەسەر کەلوپەلەکانیان لەپاش تەواوبونی ماوەی راگوزەر.\nچوارەم: گۆڕینی رەنگی پاسپۆڕتی بریتانیا\nرەنگی پاسپۆرتی بریتانیا دەگۆڕێت بۆ رەنگی شینی تۆخ، ئەوەش لەکاتێکدایە ماوەی 30 ساڵ بەسەر گۆڕینی رەنگەکەی بۆ سور تێپەڕبوە.\nوا بڕیارە لەنیوەی یەکەمی ئەمساڵدا رەنگی پاسپۆرتی بریتانیا بکرێتەوە بە شینی تۆخ، بەڵام ئەو کەسانەی کە هەر بە رەنگە سورەکە مامەڵە دەکەن پاسپۆتەکانیان کاری پێدەکرێت.\nپێنجەم: دراوی ئاسنینی برێکزیت\nحکومەتی بریتانیا سێ ملیۆن دراوی ئاسنین لە رۆژی دەرچونی بریتانیا دەخاتە بازاڕەوە، وەک یادەوەری ئەو رۆژە مێژوییە، کە لەسەری نوسراوە “ئاشتی گەشەسەندن و هاوڕێیەتی لەگەڵ سەرجەم گەلاندا”ی لەسەر هەڵکۆڵدراوە.\nشەشەم: داخستنی بەڕێوەبەرایەتی کاروباری برێکزیت\nتیمە حکومییەکەی بریتانیا کە سەرقاڵی گفتوگۆکانی جیابونەوەی بریتانیا بون لە یەکێتی ئەوروپا هەڵدەوەشێتەوە، ئەو تیمانە ساڵی 2016 بە بڕیاری تێرێزا مەی، سەرۆک وەزیرانی ئەوکاتەی بەریتانیا پێکهێندرابون.\nحەوتەم: ئەڵمانیا گەشتی هاوڵاتییان بۆ بریتانیا سنوردارناکات\nبریتانیا ناتوانێت گومانلێکراوانی وڵاتەکەی لە ئەڵمانیا بگەڕێنێتەوە، ئەگەر هاتو توانیبێتیان بۆ ئەو وڵاتە هەڵبێن، چونکە دەستوری ئەڵمانیا رێگە بە رادەستکردنی گومانلێکراوان بە هیچ وڵاتێک نادات ئەگەر ئەو وڵاتە ئەندامی یەکێتی ئەوروپا نەبێت.\nلەو بارەیەوە وتەبێژی ئەڵمانیا رایگەیاندوە، “لە دوای دەرچونی بریتانیا لە یەکێتی ئەوروپا ئەو یاسایە کاری پێناکرێت”.\nجگە لەو گۆڕانکارییانە چەند شتێکی دیکە هەیە وەک خۆی دەمێنێتەوە ئەوانیش:\nپڕۆسەی گەشتە ئاسمانی، زەمینی و ئاوییەکان لە ماوەی راگوزەریدا وەک خۆی بەردەوام دەبێت.\nدوەم: مۆڵەتی شوفێری و پاسپۆرتی ئاژەڵە ماڵییەکان\nوەک خۆیان دەمێننەوە و گۆڕانکاریان بەسەردا نایەن.\nسێیەم: کارتەکانی دڵنیایی تەندروستی ئەوروپی\nبریتانییەکان دەتوانن کارتی دڵنیایی تەندروستی لە هەر وڵاتێکی ئەوروپا بەکاربهێنن، ئەو کاتە نەخۆش دەکەون یاخود توشی روداوێک دەبنەوە، کارتەکە لە هەمو وڵاتانی ئەندام لە یەکێتی ئەوروپا بەدێژای ماوەی راگوزار بەکاردەهێندرێت، لەنێویشیاندا نەرویج، سویسرا، ئایسلاند و لیختنشتاین.\nچوارەم: مانەوە و کارکردن لەیەکێتی ئەوروپا\nلەماوەی راگوزاردا ئازادی گواستنەوە وەک خۆی دەمێنێتەوە و بەوەش هاوڵاتیانی بریتانیا دەتوانن لە وڵاتانی ئەندام لە یەکێتی ئەوروپا بژین و کاربکەن و هەمان شێوە هاوڵاتییە ئەوروپییەکانیش کە دەیانەوێت لە بریتانیا.\nپێنجەم: موچەی خانەنشینی\nئەو بریتانیانەی لە وڵاتانی ئەندام لە یەکێتی ئەوروپا دەژین بەردەوام دەبن لە وەرگرتنی موچەی خانەنشینی، تەنانەت زیادەی ساڵانەشیان خەرجدەکرێت.\nشەشەم: بەشداریکردن لە بودجەی یەکێتی ئەوروپا\nبریتانیا بەردەوام دەبێت لە بەشداریکردن لە بودجەی یەکێتی ئەوروپا لە ماوەی راگوزەریدا، واتا بریتانیا بەردەوام دەبێت لە وەبەرهێنان و جیبەجێکردنی پلانەکانی بریتانیا کە پێشوتر داڕێژرابون.\n[:ckb]كه‌مپینێك بۆ رێگریكردن له خه‌ته‌نه‌كردنى مێینه راگه‌یاندرا[:]\n[:ckb]جیابوونه‌وه، ئازارێك له‌ژیانی هاوسه‌رگیریدا[:]\nته‌ندروستی جیهانی: كۆرۆنای هیندی له 44 وڵاتی جیهان بڵاوبوه‌ته‌وه


ئێران دۆزەخێکە بۆ منداڵان سازمانی خه‌بات کوردستانی ئێران\nئێران دۆزەخێکە بۆ منداڵان\nمنداڵان پاکترین چینی کۆمەڵگان ، لاپەڕەێیکی سپین و هەویرێکن بەدەست گەورەساڵانەوە کەچۆنیان پێ خۆش بێ بەو جۆرە لە چوارچێوەیان دەدەن و ئەم بارەو باریان پێدەکەن. کۆمەڵگای ئازاد و مرۆڤ تەوەر ، زۆرترین گرینگی بەمنداڵ ئەدەن، ژینگەێیکی لەباریان بۆ دابین دەکەن وهەرچی ئێمکاناتی ئەمڕۆییە ، بۆیان فەراهەم دەکەن. بە سۆز خۆشەویستی باریان دەهێنن و وانەی مێهر ولێبووردەیی و ژیانیان بەگوێدا دەخوێنن وپێیان دەڵێن کە ژیان چەندە سادە وپڕ واتایە. لە هەڵبژاردنی باوەڕ وکردار ،سەرپشکیان دەکەن و ڕۆژەکانی دادێیان بۆ دەهێڵنەوە کە بڕیاری خۆیانی لەسەر بدەن. جیاوازی وپشت گوێ خستنی منداڵ بەتاوان ئەژمار دەکرێ وڕێگە بە فەرامۆشکاری و شڕو وشپڕیوی بەخێوکارانیان نادرێت.\nهەموو هەوڵێک ئەدرێ تا لەسۆزی دایک وباوک دانەبڕێن ، فێرکار بۆ ئەم ڕێگە دیاری دەکرێ و لە حاستەنگەکانی ڕۆژگار وژیان بەدادیان دێن. کاتێک لە ئەنجامی کێشە وئاڵۆزی بنەماڵە ، چارەنووسی منداڵ دەکەوێتە بەر مەترسی ، دەوڵەت ودەسەڵات ئەرکدار کراوە سەرپەرستی منداڵ بگرێتە ئەستۆ وناهێڵن باری نەخوازراوی دۆخەکە بەسەریاندا بشکێتەوە. بەڵام لەوەڵاتانی بەڵا ڵێدراو ، ئەم دۆخە ڕێک بە پێچەوانەیە وئەوەی گرینگی پێنەدرێ منداڵ وداهاتووی ئەم چینەیە. ئێران کە بەدەست دەسەڵاتی ئاخوندیەوە دەناڵێنێ ولەسێبەری ئەم حاکمیەتە دیکتاتۆرەدا ، گشت بنچینە وپایەکانی کۆمەڵگا و وەڵات تێک چووە ،منداڵ خەسار دیتوترینن وباری گرانی ئەم بارودۆخە وا بەسەر شانیانەوە ولەم نەهات و ئاڵۆزیەی وەڵاتدا ئەم چینە پشکی گەورەیان بەرکەوتووە. بەهۆی ئەم دۆخە نوێیە کە لەئێران پیشهاتووە و گەمارۆی ئابووری پشتی چەماندوون و نەبوونی مودیریەتی قەیرای ئابووری وژیان ، وڵاتی گرتۆتەوە ، دۆزەخێکی بێوێنە بۆ منداڵ دروست بووە وڕوژ لە دووی ڕۆژ ژیانیان ناهەموارتر دەبێت. نەورۆز کە جێژنێکی گشتیە و خەڵک دەبێ لەم چەند ڕۆژەدا تۆڵە لە سەرما وشەختە وسەهۆڵبەندان بکەنەوە وبە سەیران وخۆشی وجل وبەرگی ئاڵ و واڵا دڵخۆشی دەرببڕن ، بەپێچەوانە نزیک بە 50میلیون کەس ،توانای ئەوەیان نەبوو جل وبەرگی نوێ بۆ خۆیان ومنداڵانیان بکڕن ،یان گەشتێکی نەورۆزیان پێبکەن ودیمەنی سەوز پۆشی نیشتمان پێنیشان بدەن وئەوەیان بە گوێدا بدەن کە ژیان بریتی نیە لە سەهوڵبەندان ،بەڵکوو بەم شێوە بەهاریەشە. بەداخەوە دۆخی خەڵکی ئێران بەم جۆرەیە کە جگە لە نەتوانینی دابین کردنی ڕوژێک بۆ دڵخۆش کردنی منداڵ ، هەموو ڕۆژەکانی حەوتوو و مانگ وساڵ لە بێ بەشی و شەڕی ڕەوانی بەڕێ دەکەن و کار وپیشەی بێ بەشان بۆتە دەربڕینی بێزاری و دژبەری دەسەڵاتی دز ومافیای ڕژیمی دیکتاتور. منداڵ کە چەقی باسەکەمە وئێستا سەرتۆپی ئەم ژیانە نەخوازراوەیە ، بەر لەدایک بوونی دەکەوێتە بەر ئەم ژینە.لەسکی دایەیدا تووشی خراپی تەغزیە دەبێ و بەهۆی ئەوە کە دایکی خواردنی باشی دەست ناکەوێت وتوانای چوونە دوکتوری نیە ، بە ناکامڵی و دۆخێکی تایبەت لەدایک دەبێ. ئەم لەدایک بوون وهاتنە ژیانەوە بەم شێوە ، تا هەتایی کاریگەری لەسەر دادەنێ ودەبێ هەربەو شێوەیە بژی کە لەسەرەتای دروست بوونیەوە پێی ڕاهاتووە. نزیک بە 5 لەسەدی لەدایک بووان ، شانسی گەیشتن بە تەمەنی گەورەبوونیشیان نیە و دەمرن. ئەو منداڵانەش کە ڕزگاریان دەبێ ودەگەنە تەمەن ،هەمان چارەنووسی داکوبابیان دووبارە دەکەنەوە ووەچەبە وەچە وسینگ بەسینگ لەسێبەری ئەم دەسەڵاتە دڕندانەدا ، ئەم ڕەویە دووپاتە وچەند پاتە دبێتەوە. لەپاڵ ئەم گشتە بێ مافی وبرسیەتی وزەبوونیەدا ، هاووسەرگیری مناڵان ، درێژەی هەیە و وەک کاڵاێیکی بێ بەها سات وسەودا دەکرێن.\nیاسای ڕژیمی ئێران بەقازانجی پیاوان داڕێژراوە ، بەشێوەێیک کە کچی نۆ ساڵ بەمێردانی تاوان نیە و یاساییە، لەکاتێکدا ڕێگە پێدراوە کە پیاوەکە 30 تا 40 ساڵ لە ئافرەتەکە گەورەتر بێت. بێگومان چینی منداڵ کە بێبەشترینن و لە بڕیاردانیشدا حیساب بۆ نەکراوە یان توانای بڕیاردانیان نیە ، توانای گۆڕینی ژیان ودۆخی خۆیانیان نیە . دەسەڵات وهێزێک دەتوانێ ژیان بگەڕێنێتەوە بۆ منداڵ و بەگشتی مرۆڤایەتی ،کە سەردەمیانە بیر بکاتەوە و بەڕەچاو کردنی مافی مرۆڤ، هەموو خورافات ویاسا داتاشراوەکانی ئاخوند کە کوت وبەندی کۆمەڵگایە ، دابماڵێ و ئەو بنچینە مرۆڤ تەوەرانە بکاتە پێوەر کە ئینسان بۆ خۆش بژیوی وژیانی دونیایی دایڕشتووە..\nڕێکه‌وت: 2019-03-25 21:15:57


لە سنە “مەهیار ئەحمەدی” چالاکڤانی مەدەنی دەستەبەسەر کرا\nک.م.م.ک: شەممە ۲۱ی ڕێبەندانی ۱۳۹۶ی هەتاوی خوێندکارێکی دەرچووی زانکۆی یەزدان پەنا لەشاری سنە وخەڵکی گەڕەکی موارەک ئاوای ئەو شارە بەناونیشانی “مەهیار ئەحمەدی” لەماڵەکەی خۆی لەلایەن هێزە ئیتلاعاتییەکانی کۆماری ئیسلامییەوە کەوتە بەر پەلامار ودەسبەسەرکرا.\nبەگوێرەی هەواڵەکە سەرەڕای بەدواداچوونی بنەماڵەکەی تا ئەم کاتە هیچ زانیارییەک لەمەڕ چارەنووس و تەندرووستی و شوێنی ڕاگیرانی ناوبراو لەبەردەست نییە.\nجێگەی باسە لەڕۆژهەڵاتی کوردستان نەک تەنیا کەسانی ناڕازی وسیاسی تەنانەت کەسانی مەدەنی و چالاکانی کەلتووری وژینگەپاریزیش بەردەوام کەوتوونەتە بەرشاڵاوی هێرش ودەسبەسەری وبێ سەرشوێن کردنی هێزە ئەمنییەکانی کۆماری ئیسلامی ئێران.\n240 جار خوێندراوه‌ته‌وه\nکۆی سه‌ردان: 17631365


جێگری سەرۆكی پەرلەمان پێشوازیی لە شاندێكی هاوبەندی جیهانیی ئیسلامی دەكات\n01/08/2017 02:55:00 م\nئەمڕۆ سێشەممە 1/8/2017 دكتۆر جەعفەر ئیبراهیم ئێمینكی جێگری سەرۆكی پەرلەمانی كوردستان، پێشوازیی لە شاندێكی هاوبەندی جیهانیی ئیسلامی بە سەرۆكایەتی دكتۆر سەعەد ئەلشهرانی ئەمینداری گشتیی دەستەی زانایانی موسڵمان لە هاوبەندەكە كرد.\nلە دیدارێكدا، بە ئامادەبوونی سەرۆك و ئەندامانی لیژنەی ئەوقاف لە پەلەمانی كوردستان و ژمارەیەكی تری ئەندامانی پەرلەمان، جێگری سەرۆكی پەرلەمانی كوردستانی خۆشحاڵی خۆی بە سەردانی ئەم شاندە دەربڕی و بە سەردانێكی ئۆمێدبەخش وەسفكرد و پەسنی رۆڵی هاوبەندی جیهانیی ئیسلامی كرد لە یارمەتیدانی گەلی كوردستان و هیوای خواست ئەم پەیوەندییانە بەهێزتر ببنەوە لەپێناو زیاتر یارمەتیدانی لێقەوماوان و ئاوارەكان. لە لایەكی ترەوە، جێگری سەرۆكی پەرلەمان پۆختەیەكی دەربارەی رەوشی هەرێمی كوردستان و ئەو تەحەدیاتانەی كە رووبەڕوویان دەبێتەوە و هەنگاوەكانی بەرەپێشچوون بۆ ئەنجامدانی گشتپرسی و زامنكردنی مافی رەوای گەلی كوردستان و هەوڵەكانی چارەسەركردنی كێشەكان لە رێگای گفتوگۆ و دایالۆگ خستەڕوو.\nلە لایەن خۆشیانەوە ئەندامانی شاندی هاوبەندی جیهانیی ئیسلامی ستایشی هەوڵەكانی هەرێمی كوردستانیان كرد بۆ چارەسەركردنی كێشەكان و چەسپاندی گیانی پێكەوەژیان و ئاشتی و لێبووردەیی و هیوای سەركەوتنیان بۆ گەلی كوردستان خواست .\nلە كۆتایی دیدارەكەشدا، شاندی هاوبەندی جیهانیی ئیسلامی لۆگۆی هاوبەندەكە وەكو دیاری پێشكەش بە جێگری سەرۆكی پەرلەمانی كوردستانی كرد و لە لای خۆشیەوە دكتۆر جەعفەر ئێمینكی لۆگۆی پەرلەمانی كوردستان پێشەكش بە شاندی هاوبەندی جیهانیی ئیسلامی كرد.


تێد کرووز، سێناتۆری کۆماریخواز\nتێد کرووز، سێناتۆری ناسراوی کۆماریخواز گوتوویەتی ئەمەریکا دەبێت ئامادە بێت لە هێزێکی لەشکری کاریگەر لە دژی دوژمنی خۆی، ئێران، کەڵک وەربگرێت. بەڵام جەختی کردووە کە پێویستە ئەمەریکا لە سەر بەرژەوەندییەکانی خۆی پێدابگرێت و لە ئەگەری تێکهەڵچوونی لەشکری نابێت بە مەبەستی گۆڕینی ئێران بە وڵاتێکی دێمۆکڕاتێک، لەشکرکێشی بۆ سەر ئەو وڵاتە بکات.\nبەڕیز کرووز چەند ڕۆژ پێش لە وتەکانی دەربارەی سیاسەتی دەرەوەی ئەمەریکا لە ناوەندی ئەمەریکەن ئێنترپرایز لە شاری واشنگتن گوتی: "ئێران دوژمنە. ئەگەری تەیاربوونی ئێران بە چەکەکانی ناوکی گەورەترین هەڕەشەی ئاسایشی نیشتمانییە کە ئەمەریکا و سەراسەری جیهان لە گەڵی رووبەڕوون."\nئەو سێناتۆرە وەک ئەندامی کومیتەی پەێوەندییەکانی دەرەوە لە سێنێتی ئەمەریکا گوتی: "ئەگەر هەر کاتێک بزانین کە ئایەتوڵا [خامنەیی] خەریکی وەدست هێنانی چەکەکانی ناوکییە - و باوەڕم وایە مەزنی خوازییەکانی بۆ ئەو مەبەستە هەروا درێژەی هەیە- دەبێت ئامادە بین لە هێزی لەشکری کاریگەر کەڵک وەربگرین تا دڵنیابین ئەو کارە سەر نەگرێت."\nسێناتۆر کرووز هەروەها گوتی، بە ئەو حاڵەش "ئەگەر کار کەوتە دەرگیری، مەبەستی ئێمە نابێت لەشکرکێشی و هەوڵدان بۆ ئەوە بێت ئێران ببێت بە وڵاتێکی دێمۆکڕاتێک؛ بە جێگای ئەوە دەبێت مەبەست بەرگری لە ئەمەریکا و پێشگرتن لە ئێرانێکی ناوکی بێت."


ئەفسانەی ئازادی, بە ڕیوایەتی بۆرژوازی ! – hkkurdistan\nHome6ئەرشیفی بابەتەکان6ئەفسانەی ئازادی, بە ڕیوایەتی بۆرژوازی !\nمن شتێکی زیاتر لەوە ناڵێم تەنیا لە زمانی هەر هاوڵاتیەکی ئەم وڵاتە، دەمەوێ له بارزانی دوەم بپرسم ئەگەر ئەو ئنیسانیەتەی کوردستان کە ئێوە ناوی میللەتی لێدەنێن ئازادی دەوێ، ژن و لاو و ئەو نەوەیەی چینی کرێکار ئازادیان دەوێ و ئەگەر قەرارە ئێوە قارەمانی داستانی بەدیهێنانی ئەو چاوەڕوانیە، ئەو دڵ بە ژیانی ئازاد و خۆشبەخت بەستنەی ئەو ئیسانیەتە بن، ئەدی خێرە ئێوە ئەو چەند سەد مەتر چوارگۆشەی کە ئێوە تیایدا دەسڵاتدارن و تیایدا هەمەکارەن،گۆڕیوتانە بە زیندانێکی گەورە؟ بۆچی دیوارێکی گەرەی ترس و سەرکوتتان لە دەوری زۆنی زەرد کێشاوە کە تیایدا ژیانی ئازاد و ئازادئەندێشی و لانیکەمی ژیانێکی قابیلی شکۆی مرۆڤتان لە هاوڵاتیانێک کە ناچارن لەوێدا بژین کێشاوە؟ بۆچی هەر ئەوەندەی ئەو کرێکار و زەحمەتکێشە بڵێ ئاخر بەسە ئەمە ئیتر ژیان نیە، بڵێ بابە ئاخر ئەو هەموو سەروەت و ئیمکاناتە بۆ کوێ دەڕوا؟ ڕەوا نیە و قبوڵ ناکرێ کەمایەتیەکی بێکەڵک و کارنەکەر دەستبگرێ بەسەر ژیان و هۆکارەکانی خۆشبەختی کۆمەڵگە و بەشەرییەتێک کە هەر ڕۆژە خەریکی شان دانەژێر کار و زەحمەتە، موتتاجی نانی شەو و ڕۆژی بێت، خانو و سەرپەنای وگونجاوی نەبێت و کرێ نشین و کۆڵ بەکۆڵ بێت، خەمی دەرمان و چارەسەری دروستی پزیشکی بێت، ئیمکانی دەستڕاگەیشتن بە خوێندن و پەروەردەیەکی دروستی نەبێت. تازە هەموو ئاوانە پێشکەش بۆچی و لە کام ئازادیدا و لەژێر سایەی کام دەسەڵات و چ کۆمەڵەڵگەیەکدا کە کەمترین بایەخ بۆ ئازادی و ماف و ژیانی بەشەر قایل بێ، مافی کار و زەحمەتی کرێکار و کارمەند و مامۆستا و ئەو لێشاوەی مرۆڤ کە کۆمەڵگە دەچەرخێنن، بە بارمتە دەگرن و ناچاریان دەکەن کە بۆ ئەوە بکەونە بەرامبەر زۆری میلشیا وتفەنگ بە دەستەکانی ئێوە؟ ئەوە چ جۆرە ئازادیەکە هەڵسوڕاوانی ئیعتیرازی کۆمەڵایەتی، لە دنیا دادەبڕن و لە سوچی زیندانە حیزبیەکانی خۆتاندا توندیان دەکەن و ناچار بە ئیعتیرافی زۆرەکیان دەکەن؟\nئایا مەبەستتان لە ئازادی ئازادی ئێوەیە بۆ دەستبردن و دەسرێژی کردنە سەر ژیانی ئەو خەڵکە؟ مەبەستتان ئەوەیە کە ئێوە بۆرژوا موحترەمەکانی ئەم مەملەکەتە ئازادن لە دستبرن بۆ لوقمەی ژیان و ئازادن لەوەی بەرهەمی کار و زەحمەتی ئەو ئینسانیەتە کرێکار و زەحمەتکێشە بە بارمتە بگرن؟ ئازادن لەسەرکوت و لە هەر شتێک کە بتانەوێ بەسەر ئەو نەوەیەی بهێنن کە بە بەدبەختی ژیانکردن لە ژێر حاکمیەتی ئێوە گیرۆدە بوون؟\nئەگەر مەبەستتان لە ئازادی ئەوەیە ئەوە دەبێ بڵێم ئێوە دروستتان فەرموە. چونکە لە کەم جێگەی دنیادا بۆرژوازی و چینی دەسەڵاتدار ئەوەندە لە دەسبردن بۆ ژیان و ئازادی و حورمەتی کرێکار و هاوڵاتیان ئازادە. لە هیج جێگایەکی دنیادا چینی دەسەڵاتدار ئەوەندە کەردنی خۆی لە مەسئولیەت نیشاندان بەرامبەر بە لانیکەمەکانی ژیانێکی سادە ئازاد نەکردوە و له لە کەم شوێنی دنیادا بۆرژوازی و دەسەڵاتە بۆرژواییەکان، لە ڕفاندن و سەرنگومکردن و کوشتنی ناڕازیانی کۆمەڵگە و لە تاڵانی ئیماکاناتی کۆمەڵگە، ئەوەندە ئازاد و دەستکراوەیە.\nلەم ڕواگەیەوە الحق دەبێ قبوڵی بکەین کە کوردستان بەهەشتی ئازادی کەمایەتیەکی سەرمایەدار بووە.\nبەڵام ئەم ئازادیە ڕەهایەی ئێوە بە بەهای درێغ کردنی ئازادی و ژیانی ئازاد لە نەوەیەکی بەشەرییەتی کرێکار و بێبەش بووە. بە مانایەکی تر ئازادی ڕەهای ئێوە، بەبێ درێغ کردنی ئازادی و خۆشبەختی لە زۆربەی هەرە زۆری کۆمەڵگە سەرناگرێ.ئەگەر کۆمەڵگە ئازاد بوایە قسەی خۆی بکا، ئازاد بوایە و ئیمکانی ئەوەی لەبەردەست بوایە بڕیار لەسەر ژیان و چارەنووسی خۆی بدا، ئێوە ئازاد نە دەبوون ئەو ئیمکاناتەی بۆ حۆشبەخت ژیان لەبەردەستە لەسەر خۆتانی تاپۆ بکەن و خەرجی ژیانی شاهانە و خەرجی دەزگای خوڕافە وسەرکوت وبێدەنگ کردنی کۆمەڵگەی بکەن. بەڵکو بەوئیمکاناتە دەکەوتە جوانکردنی ژیانی خۆی،دەکەوتە ڕێکخستنەوەی کۆمەڵگەی خۆی بە جۆرێک کە لەگەڵ ئومێد و چاوەڕوانیەکانی خۆی بگونجێ.\nبۆیەشک لەوەدانیە کە دروست لە و،جێگەیەی کە دەستڕۆشتویی و ئازادی فراوان و ڕەهای ئێوە له بڕیاردان لەسەر ژیانی ئەو مرۆڤایەتیە کرێکار و تێکۆشەر و بێبەشە کۆنتڕۆڵ دەکرێ و کۆتایی پێدێت، تازە دەکرێبە ژیانێکی باشتر و ئازاد و خۆشبەختتر ئومێدەواربین. تازە دەکرێ بە ئیمکانی سەرپێکەوتنی کوردستانێکی ئازاد کەتیایدا مرۆڤ و مرۆڤایەتی و ئازادی و شکۆی مرۆڤ مانایەکی واقیعی هەیە ئومێدەواربین.تازە پڕۆسەی ڕزگاری واقیعی دەکەوێتە دەسوری کاری کۆمەڵگە و چینی کرێکار و ئەگەر ئەو ئیمکاناتە کەورە ئینسانیە، ئەگەر ئەومرۆڤایەتیە بە وهەموو عەشق و دڵبەستیەی کە بەژیان و ئازادی هەیەتی ، بە قودرەتی چینی کرێکار و کۆمۆنیزم و حیزبی سیاسی کۆمۆنیستی کرێکاریەوە ئاوێزان بێت، دەکرێ بە ڕزگاریەکی سۆسیالیستی و بەسەرکەوتنێکی سۆسیالیستی و جیددی لەو بەدبەختی و کۆنەپەرەستیە بۆرژواییە ئومێدەواربین.\nجارێک کوردستان ناسیوناڵیزم و پەرچەمی کوردایەتیان بە خەیاڵی ئازادی هەڵبژارد و گەیشتن بەو بەدبەختیە سیاسی وکۆمەڵایەتیەی ئێستا.ئەمجارە بۆ ڕزگاریەکی جیددی لەم شێوە ژیانە پەستە و لە بەدبەختی ژیان لەسایەی ئەم کەمایەتیە بۆرژوا کۆنەپەرەستە، دەبێ کۆمۆنیزم\nو حیزبی کۆمۆنیستی کرێکاری و چەپ هەڵبژێرێ.\nڕزگاری وسەرکەوتنێکی جیددی چینایەتی و ئینسانی لەمڕۆدا تەنیا دەتوانێ ڕزگاری وسەرکەوتنێکی سۆسیالیسی بێت.


Kurdîpêdiya - بێ سێو\n🏰 بێ سێو | Pol: Şiwênekan | Zimanî babet: 🏳 کوردیی ناوەڕاست\n🖇 Babete peywestkrawekan: 112\n111. 👁 کەونە گوند\n112. 👁 یورا


خولی پاڵەوانەکانی ئەوروپا - بایێرن میونیش vs سەڵتیک - Soccer - Yariga - Results, fixtures, tables and statistics\nچێڵسی vs. ڕۆما بارسێلۆنا vs. ئۆڵیمپیاکۆس پیرایوس بەنفیکا vs. مانچێستەر یونایتد یوڤێنتوس vs. سپۆرتین سی پی ئاندەرلەخت vs. پاریس سان جێرماین بایێرن میونیش vs. سەڵتیک سەڵتیک vs. بایێرن میونیش مانچێستەر یونایتد vs. بەنفیکا سپۆرتین سی پی vs. یوڤێنتوس پاریس سان جێرماین vs. ئاندەرلەخت\nبایێرن میونیش vs سەڵتیک 3-0\nتۆماس مۆلەر (G) 17'\nJ. Kimmich (G) 29' (دروستکرا لە لایەن: K. Coman)\nماتس هومێڵس (G) 51' (دروستکرا لە لایەن: ئاریێن ڕۆبن)\n'67 بۆ ئارتورۆ ڤیداڵ\n'65 بۆ M. Dembélé\n'80 بۆ ڕافینها\n'65 بۆ لی.گریفیتس\n'65 بۆ S. Armstrong\n'67 بۆ تیاگۆ ئەلکانترا\n'78 بۆ K. Coman\n'80 بۆ J. Kimmich\n5 ماتس هومێڵس 51'\n25 تۆماس مۆلەر 17'\n11 ج. رۆدریگێز بۆ K. Coman 78'\n13 ڕافینها بۆ J. Kimmich 80'\n23 ئارتورۆ ڤیداڵ بۆ تیاگۆ ئەلکانترا 67'\n10 M. Dembélé بۆ لی.گریفیتس 65'\n18 ت. رۆجیک بۆ S. Armstrong 65'\n28/08/18 CLF بایێرن میونیش 4 - 0 شیگاکۆ فایەر بینینی ڕووداوەکان زانیاری زیاتر لەسەر ئەم یارییە\n01/09/18 BUN شتوتگارت 0 - 3 بایێرن میونیش بینینی ڕووداوەکان زانیاری زیاتر لەسەر ئەم یارییە\n15/09/18 BUN بایێرن میونیش 3 - 1 بایێر لیڤەرکوزن بینینی ڕووداوەکان زانیاری زیاتر لەسەر ئەم یارییە\n19/09/18 UCL بەنفیکا 0 - 2 بایێرن میونیش بینینی ڕووداوەکان زانیاری زیاتر لەسەر ئەم یارییە\n28/09/18 BUN هێرتا بەرلین 20 : 30 بایێرن میونیش زانیاری زیاتر لەسەر ئەم یارییە\n02/10/18 UCL بایێرن میونیش 21 : 00 ئایاکس زانیاری زیاتر لەسەر ئەم یارییە\n06/10/18 BUN بایێرن میونیش 18 : 30 بۆروسیا مۆنشێنگلادباخ زانیاری زیاتر لەسەر ئەم یارییە\n20/10/18 BUN ڤۆڵفسبۆرگ 15 : 30 بایێرن میونیش زانیاری زیاتر لەسەر ئەم یارییە\n26/08/18 PRE سەڵتیک 1 - 0 هامیڵتۆن ئەکادێمیکاڵ بینینی ڕووداوەکان زانیاری زیاتر لەسەر ئەم یارییە\n23/09/18 PRE کیلمارنۆک 13 : 30 سەڵتیک زانیاری زیاتر لەسەر ئەم یارییە\n1 بایێرن میونیش 4 +9 12\n2 هێرتا بەرلین 4 +5 10\n3 بۆروسیا دۆرتموند 4 +5 8\n4 ڤێردێر برێمەن 4 +2 8\n5 ماینز ٠٥ 3 +2 7\n2 هیبێرنیان 6 +6 11\n3 لیڤینگستۆن 6 +2 11\n4 سەڵتیک 5 +3 10\n5 ئابێردین 6 +0 9\n6 ڕێنجەرز 5 +5 8


Mewda Media | چیرۆكی لەسێدارەدانی سەركردەیەكی سەربازیی لەلایەن جۆزیف\nڤالدێز بەسەر کاسیاسدا سەرکەوت\nچیرۆكی لەسێدارەدانی سەركردەیەكی سەربازیی لەلایەن جۆزیف سالینەوە\nمەودا میدیا - سلێمانی | 2021/02/09\nدیمیتری بافلۆف، یەكێك لە سەركردەكانی سوپای یەكێتیی سۆڤێت تۆمەتباركرا بە جیبەجێنەكردنی ئەركە سەربازییەكانی بەرانبەر نیشتمان، لەلایەن ئەندامانی لیژنەی كۆمسیۆنی گەل بۆ كاروباری ناوخۆ و دواتریش بە فیشەك كوژرا.\nرۆژی 23ی ئابی 1939، لەنێوان یواكیم فون ریبنتروب، وەزیری دەرەوەی ئەڵمانیا و فیاتشیسلاف مۆلۆتف، وەزیری دەرەوەی سۆڤێت لە مۆسكۆ، رێككەوتنی "دەستدرێژینەكردنە سەر یەكتری" لەنێوان هەردوو وڵات واژۆكرا، بەپێی رێككەوتنەكە رێزگرتن لە ئاشتی و دەستدرێژینەكردنە سەر یەكتر و هەڵبژاردنی بێلایەنی لەكاتی هێرشكردنی یەكێكیان بۆ سەر لایەنێكی دیكە، ناوەڕۆكی رێككەوتنەكەبوون، لەلایەكی دیكەوە هەردوولا بەشێوەیەكی نهێنی لەسەر دابەشكردنی خاكی پۆڵەندا و دانانی هێڵێكی سنووریی نوێی نێوانیان لە ئەوروپای رۆژهەڵات رێككەوتن، رۆژی 1ی ئەیلولی 1939 ئەڵمانیا هێرشیكردە سەر پۆڵندا و ئەوەش بووە سەرەتای راگەیاندنی شەڕی دووەمی جیهانی، دوای 17 رۆژ سۆڤێت دەستوەردانی سەربازیی كردە ناو رۆژهەڵاتی هۆڵەندا بەئامانجی خستنە سەر خاكی سۆڤێت بەپێی ئەوەی لە رێككەوتنامەكەدا هاتبوو.\nلەگەڵ ئەوەشدا، سەركردە جۆزیف ستالین بڕوای وابوو كە رێككەوتنامەی "دەستدرێژینەكردنە سەر یەكتر" بەسە بۆ پاراستنی وڵاتەكەی لە مەترسییەكانی شەڕی نازییەكان، هەروەك زۆرێك لەو راپۆرت و هۆشدارییانە هەواڵگرییانەی سەبارەت بە مسۆگەرێتی هێرشی ئەڵمانەكان بۆ سەر یەكێتی سۆڤێت بۆیان دەنارد.\nجۆزیف ستالین رووخا كاتێك رۆژی 22ی یۆنیۆی 1941 كاتێك هەواڵی دەستپێكردنی پرۆسەی بربرۆسای پێگەیشت، ئەو پرۆسەیە ئەڵمانەكان بۆ داگیركردنی زەوییەكانی سۆڤێت دەستیانپێكرد و لە چەند هەفتەیەكدا هەژاران سەربازی سۆڤێت دەستگیركران، لە بەرانبەر ئەوەدا بەرپرسانی سۆڤێت دەستیانكرد بە لێكۆڵینەوە لە هۆكارەكانی رووخانی سوپای سۆڤێت و بەو هۆیەیشەوە چاوەكان كەوتنە سەر سەركردەی بەرەی رۆژئاوای سۆپای سۆڤێت جەنەڕاڵ دیمیتری بافلۆف.\nدیمیتری بافلۆف رۆژی 4ی نۆڤەمبەری 1897 لە گوندی فۆنیوكا لە ناوچەی كۆسترومای روسی بەشداریی شەڕی یەكەمی جیهانیی كردووە و رۆڵێكی دیاری هەبووە، بەدوای ئەوەشدا، بافلۆف سەركردایەتیی فەیلەقەكانی پیادە و زرێپۆش لە سوپای سووری، پێش ئەوەش بڕوات بۆ ئیسپانیا بۆ بەشداریكردن لە شەڕی ناوخۆ لە بەرژەوەندیی كۆمارییەكان لەنێوان ساڵانی 1936 بۆ 1937.\nلە شەڕی ناوخۆی ئیسپانیادا، وەكو راوێژكاری سەربازیی و سەركردەی یەكێك لە فەیلەقەكانی زرێپۆشی سۆڤێتی بەشدارییكردبوو كە بەو هۆیەیشەوە میدالیای پاڵەوانی یەكێتی سۆڤێتی بەهۆی دەستكەوتە سەربازییەكانییەوە وەرگرت، هەروەها بووە خاوەن ناوبانگێكی باش لای سەركردە سەربازییەكان و ستالین لە نیشتمانەكەیدا.\nلەگەڵ گەڕانەوەدا بۆ یەكێتیی سۆڤێت، بافلۆف یەكێك بوو لەوانەی رزگاری بوو بوو لە كۆمەڵكوژییەكانی ستالین، هەروەها رێگەی دا بە بەشداریكردنی لە شەڕی زستان لە دژی فنلەندا پێش ئەوەی بە ساڵی 1940 وەكو سەركردەی بەرەی رۆژئاوای سوپای سۆڤێتی دیاری بكات.\nشەوی 21ی حوزەیرانی 1941، دیمیتری بافلۆف لە شاری كییف چاودێری یەكێك لە ئاهەنگە كۆمییدییە مۆسیقییەكانی دەكرد، لەگەڵ ئەوەش لە سەركردایەتی باڵای سەربازییەوە، ئاگاداركردنەوە و هۆشداریی بۆ بافلۆف نێردرابوو سەبارەت بە چڕكردنەوەی هەوڵەكانی لە بەرەی رۆژئاوا بەهۆی بوونی هەواڵ لەبارەی هێرشی چاوەڕوانكراوی ئەڵمانییەكانەوە، لەگەڵ ئەوەشدا بافلۆف ئامادەی ئاهەنگی كۆمیدیی مۆسیقا بوو تا كۆتایی و رەتیكردەوە كییف بەجێبهێڵێت و بەو هۆیەیشەوە سەركردە سەربازییەكانی توڕەكرد.\nلەگەڵ دەستپێكردنی پرۆسەی بەربەروسا، بافلوف 45 فرقەی سەربازی لەژێردەستدا بوو، كە زۆربەیان خۆبەخش بوون كە هیچ ئەزمونێكی سەربازیان نەبوو، لەژێر فەرمانی بافلوف دا بوون، لەگەڵ پێشرەویكردنی ئەڵمانەكان بافلۆف پەیوەندیی كرد بە هەموو یەكە پێشكەوتووەكانی فرقەكەیەوە، بۆ جێبەجێكردنی فەرمانی ستالین كە پێشتر بە دەقی قسە پێی وتبوو لە هێرشەكانی ئەڵمان و رێگریكردنیان.\nبافلۆف متمانەی بە گرنگی زرێپۆش نەبوو بۆ بردنەوەی جەنگەكە لە شەڕی جیهانی دووەم، بەوهۆیەشەوە گرنگی زۆری نەدا بەو جۆرە چەكە هێزەكەی گەشتە بەردەم هێزەكانی ئەڵمانیا كە لەوكاتەدا شاری مینسك و بیالیستۆك كەوتنە ژێر دەستی ئەڵمانەكان، 650 هەزار سەربازی لە ژێر دەستدا بوو جگە لە 150 هەزار سەرباز هەموویان كوژران و بریندار بوون، 200 هەزاریان بریندار بوون و 300 هەزاریشیان بەدیلی كەوتنە دەست ئەڵمانەكان.\nبەهۆی ئەو كارەساتە سەربازییەوە، بافلۆف تۆمەتباركرا بە سەرپێچی لە فەرمانەكان و لەلایەن لیژنەی گەلەوە بۆ كاروباری ناوخۆ دەستگیركرا و گوللـەباران كرا لە رۆژی 22ی حوزەیرانی 1941 لە نزیك مۆسكۆ و پلە سەربازیەكەی لێكرایەوە، لەگەڵ مردنی ستالین بەرپرسانی سۆڤێتی بەشێوەیەكی رەمزی پلەكەیان گەڕاندەوە بۆ بافلۆف لە ساڵی 1956.


ناكۆكیەكی گەورە لە نێوان توركیا و مالیزیا دروست دەبێ\n2 هاووڵاتی تورك لە مالیزیا دەستگیر دەكرێن\nکارزان گلی 04/05/2017 - 17:48 بڵاوکراوەتەوە لە ڕۆژهەڵاتی ناوەڕاست\nرێكخراوی مافی مرۆڤی جیهانی داوا له حكوومه‌تی مالیزیا ده‌كات، به هیچ شێوه‌یه‌ك ئه‌و 2 هاووڵاتییه توركه‌ی ده‌ستگیریان كردووه ره‌وانه‌ی توركیا نه‌كه‌نه‌وه، چونكه ره‌نگه به شێوه‌یه‌كی عادیلانه دادگایی نه‌كرێن و رووبه‌رووی ئه‌شكه‌نجه‌ش ببنه‌وه.\nچه‌ند رۆژێك به‌ر له ئێستە پۆلیسی مالیزیا 2 كه‌سایه‌تیان ده‌ستگیر كردووه، كه گومانیان لێ ده‌كات سه‌ر به فه‌تحوڵڵا گوله‌ن بن، یه‌كه‌میان تورگای كامه‌رانه به‌ڕێوه‌به‌ری قوتابخانه‌یه‌ك و دووه‌میش ئیحسان ئه‌سڵانه و كاری بازرگانی ده‌كات له‌و وڵاته.\nمالیزیا پێی وایه ئه‌و 2 كه‌سایه‌تیه سه‌ر به فه‌تحوڵڵا گوله‌نن و مه‌ترسین بۆ سه‌ر ئاسایشی مالیزیا، بۆیه به نیازه بیانگه‌ڕێنێته‌وه بۆ توركیا.\nبه گوێره‌ی هه‌واڵێكی رۆژنامه‌ی (گاردیان)ی ئینگلیزیش، رێكخراوی مافی مرۆڤی جیهانی به توندی ره‌خنه‌ی له مالیزیا گرتووه به‌وه‌ی نابێت هه‌نگاوێكی له‌و شێوه‌یه بهاوێژێت.\nله هه‌واڵه‌كه‌دا هاتووه كه ئه‌گه‌ر ئه‌و 2 كه‌سایه‌تییه توركه دیپۆرتی توركیا بكاته‌وه، ئه‌گه‌رێكی زۆر هه‌یه رووبه‌رووی ئه‌شكه‌نجه ببنه‌وه و هه‌روه‌ها به شێوه‌یه‌كی عادیلانه‌ش دادگایی ناكرێن و چاره‌نووسیان نادیار ده‌بێت.\nرۆژنامه‌ی (گاردیان) لێدوانی له حكوومه‌تی مالیزیا وه‌رگرتووه له باره‌ی راستی راده‌ستكردنه‌وه‌ی ئه‌و 2 هاووڵاتییه توركه، به‌ڵام ئه‌وان ئاماژه‌یان داوه كه لێكۆڵینه‌وه له دۆسیه‌كه‌یاندا ده‌كرێت و له ئێسته‌دا به هیچ شێوه‌یه‌ك ناتوانین بڵێن دیپۆرتیان ده‌كه‌ینه‌وه یان نایكه‌ینه‌وه.\nمیدیاكانی مالیزیا بڵاویان كردووه‌ته‌وه، كه ئه‌و 2 كه‌سایه‌تیه چه‌ندین قوتابخانه‌یان له مالیزیا كردووه‌ته‌وه، كه ئه‌و قوتابخانانه سه‌ر به فوتحوڵڵا گوله‌نن و بۆ به‌رژه‌وه‌ندی ئه‌وان كار ده‌كه‌ن، به‌ڵام گاردیان ئه‌و هه‌واڵه‌ی به درۆ خستووه‌ته‌وه و ئاماژه‌ی داوه كه به هیچ شێوه‌یه‌ك به‌ڵگه‌ی پێویست له‌به‌ر ده‌ستدا نییه ئاشكرای بكات ئه‌و قوتابخانانه سه‌ر به گوله‌ن بن.\nله چه‌ند مانگی رابردووش مه‌ولود چاوشئۆغلو سه‌ردانی وڵاتی مالیزیای كرد و پاشان له كۆنگره‌یه‌كی رۆژنامه‌وانیدا باسی له راده‌ستكردنه‌وه‌ی 3 هاووڵاتی تورك كرد له مالیزیا كه سه‌ر به گوله‌ن بوون و حكوومه‌ت راده‌ستی توركیای كردوونه‌ته‌وه.


بڕی باران بارینی هەرێمی كوردستان لە 24 كاتژمێری ڕابردوودا بڵاوكرایەوە – تۆڕی میدیایی خەڵک\nبڕی باران بارینی هەرێمی كوردستان لە 24 كاتژمێری ڕابردوودا بڵاوكرایەوە\n2019/12/09 - 11:45 AM\nشەپۆلێكی باران بارین ڕووی لە ناوچەكانی هەرێمی كوردستان كردووە و بە بڕی پێویست باران باریووە لە چەند ناوچەیەك.\nبەپێی ڕاگەیەندراوێكی دەزگای كەشناسی و بومەلەرزەزانی هەرێمی كوردستان لە ماوەی 24 كاتژمێری ڕابردوودا لە زۆرینەی ناوچەكانی هەرێمی كوردستان باران باریووە و زۆرترین بڕیش لە ناوچەی مانكیشی سەر بە پارێزگای دهۆك بووە.\nسەرۆكی پەرلەمان: لە دەرەوەی یاسا دەستبەسەر مەرزەكانی هەرێمدا گیراوە\nوەزیری پێشمەرگە: بۆ پێشگرتن بە داعش ئامادەین


ناڕەزایی هاووڵاتیان لە شاری سلێمانی\nله‌به‌رده‌م باڵەخانەی پارێزگای سلێمانیدا دژ به بڕیارێكی پارێزگاری سلێمانی بۆ تاپۆكردنی موڵكی گواستراوه و نه‌گواستره‌وه له شاری سلێمانی بۆ هاوڵاتیانی عه‌ره‌ب له لایه‌ن ژماره‌یه‌ک هاوڵاتیه‌وه گردبونه‌وه‌ی ناڕه‌زایی ئانجامدرا.\nهاوڕێ په‌ناهی له‌و یەکێک لەو هاوڵاتیه ناڕازییانه‌ی به‌شداری گردبونه‌وه‌كه‌ی كردبوو به ده‌نگی ئه‌مریكای ڕاگه‌یاند "ئه‌و بڕیاره‌ی پارێزگاری سلێمانی زیندووكردنه‌وه‌ی سیاسه‌تی ته‌عریبه و وەک هاوڵاتی سلێمانی چه‌ندین چالاكی تر ئه‌نجام ده‌ده‌ین تا پارێزگار له‌و بڕیاره په‌شیمان ده‌بێته‌وه".\nگردبونه‌وه‌كه له لایه‌ن ڕێكخراوی ناسنامه‌ی كوردستانه‌وه ئه‌نجام درا. ستاره عارف ئه‌ندامی ئەو ڕێكخراوه و چالاكی كۆمه‌ڵی مه‌ده‌نی به ده‌نگی ئه‌مریكای ڕاگه‌یاند "ئه‌م گردبونه‌وه‌یه سه‌ره‌تایی چالاكییه‌كانمان ده‌بێت دژ به‌و بڕیاره‌ی پارێزگاری سلێمانی و ئێستا مه‌ترسی ته‌عریب له‌سه‌ر كوردستان له هه‌موو كات زیاتره به هۆی هاتنی ئه‌و هه‌موو هاوڵاتیه عه‌ره‌به‌وه".\nدەقی ڕاپۆرتی پەیامنێرمان ژیار محەمەد لە سلێمانی


خولێكى دوو رۆژە لەبارەى ناوبژيوانى فوتساڵ بەڕێوەچوو - PRESS.ROOM\nخولێكى دوو رۆژە لەبارەى ناوبژيوانى فوتساڵ بەڕێوەچوو\nNews #11, Issue 49, Jan 2019 | Núcey #11, Jhimarey 49, Mangí 01 Sallí 2019 | نوچەی 11، ژمارەى 49 مانگی 01 ساڵی 2019\nسكوڵى پەروەردەى وەرزش خولێكى بۆ ناوبژيوانى نێودەوڵەتى د.هاوكار سالار كردەوە بە مەبەستى گەشەپێدانى تواناى خوێندكاران و مامۆستاكانى سكوڵەكە لەبارەى ناوبژيوانى فوتساڵ.\nلە هۆڵى چالاكيەكانى سكوڵى پەروەردەى وەرزشدا، رۆژانى ٢٧و٢٨ /١/ ٢٠١٩ خولێكى دوورۆژە بەڕێوەچوو سەبارەت بە ناوبژيوانى فوتساڵ.\nلەبارەى گرنگترين خاڵەكانى ئەم خولە بەڕێز د.هاوكار سالار وانەبێژى نێودەوڵەتى دەڵێت " گرنگيترين خاڵەكان بريتيە لە فێربوونى ياساكانى تۆى پێى فوتساڵ، هەروەهائاشناكردنى خوێندكاران به تازةترين گۆڕانكارييەكانى ياساى تۆپى پێى فوتساڵ. وە گڕێدانى ياساكان تۆپى پێ لەگەڵ چۆنيەتى مامەڵە كردن لەگەڵ حاڵەتەكانى يارى."\nلەبارەى بيرۆكەى خولەكەوە ئاماژە بەوە دەدات " بيرۆكەكە بريتيە لە دروستكردنى ناوبژيون و دۆزينەوەى ناوبژيوانى لێهاتوو بۆ خولەكانى كوردستان و عێراق.- سكوڵى پەروەردەى وەرزش لەزانكۆى كۆيە بەڕێز د. زانا وەك سەرۆكى سكوڵ و هەردوو بەڕێزان د. گۆران و مامۆستا صابر زۆر بەپەرۆش بوون بۆ بوونى خولێكى لەم جۆرە."\nسەبارەت بە ناوەرۆكى خولەكە دەڵێت " ناوەڕۆكى ئاشكرايە كەلەسەر ياساكانى تۆپى پێ بوو. و ئەم بابەتە باسى لەرۆڵى ناوبژيوان دەكرد لەنێوان جێبەجێكردنى ياسا و چۆنيەتى مامەڵەكردن لەگەڵ حاڵەتەكانى نێو ياريگا. ئەم بابەتە گرنگ بوو لەدوو جەمسەرەوە يەكەم: لەبەرئەوەى خوێندكارانى قۆناغى چوارەم بوون و ئيتر دەچنە كارێكى نوێ و ئيتر ئەوان ئامادە چ بۆ پێشكەوتنى ئاستى خوێندكارانى ناوەندييەكان بێت يان ئامادەييەكان بێت. دووەم: بۆ ئەوەى ئامادە بن بۆ خولى كوردستان و عيراق ئەگەر گرنگى بەخۆيان بدەن."\nبەڕێز پ.د.گۆران مەعروف سەرپەرشتيارى خولەكە دەڵێت "خولەكە بريتى بوو لەدوو بەش تيۆرى و پراكتكى بۆ ناوبژيوانانى فوتساڵ (تۆپى پێى بچووككراوە) كەبەهاوكارى لەگەڵ يەكێتى تۆپى پێى كوردستان ئەنجام درا. وانەبێژى خولەكە بەڕێز (دكتۆر هاوكار سالار احمد) بوو كەجەنابيان ناوبژيوانى نێودەوڵەتى و فوتساڵەو لەسەر ئاستى كيشوەرى ئاسيا ناوبژيوانى دەكات. لەم دوو ڕۆژەدا خوێندكارانى قۆناغى چوارەم لەگەڵ ياساكانى فوتساڵ و شێوازى داوەرى فێرى چۆنيەتى تاقيكردنەوەى جەستەيى و تيۆرى بوون. لەكۆتاييشدا بڕوانامەى پلە (٣)ى داوەرى فوتساڵ لەلايەن يەكێتى تۆپێى كوردستانەوە بەخشرا بە بەشداربووان."\nلەبارەى سوودى خولەكەوە ئاماژە بەوە دەدات "فوتساڵ يەكێكە لەوانە سەرەكييەكان كە لەزۆربەى خوێندنگاكان كارى پێدەكرێت و هەروەها ئەمساڵ لەقۆناغى چوارەم دەخوێندرێت و دەبێت خوێندكارانى دەرچووى پەروەردەى وەرزشى شارەزاييەكى باشيان هەبێت لەم بوارەدا كە سوپاس بۆ خواى گەورە ئەم خولە ڕۆڵێكى زۆرباشى هەبوو بۆ خوێندكاران."\nسوپاسى ئەوانە دەكات كە يارمەتيدەر بوون "زۆر سوپاس بۆ بەڕێز سەرۆكى زانكۆو سەرۆكى سكوڵى پەروەردەى وەرزشى و يەكێتى تۆپى پێى كوردستان كەهاوكارمان بوون لەكردنەوەى خولەكە، هاوكارى زانكۆو ئاسانكارى دارايى و ئيدارى زۆر كاريگەرە بۆ كردنەوەى ئەم جۆرە چالاكيانە."\nلەبارەى پەيامى خولەكەوە دەڵێت "دواى تەواو بوونى خوولەكە خوێندكاران زۆر دڵخۆش بوون و هەروەها تێكڕاى خوێندكارانى داواى كردنەوەى خوولى هاوشێوە لەيارييەكانىتر دەكەن كە سكوڵى پەروەردەى وەرزش بەرنامەى بۆ دادەنێن." داواش دەكات "هيوادارين كەئەم خولانە ببێت بە بەرنامەيەكى ساڵانە كەهەموو ساڵێك بكرێتەوە لەناو چالاكييەكانى زانكۆ جێگير بكرێت."\nلە كۆتايى خولەكەدا بە ئامادەبوونى بەڕێزان ياريدەدەرى سەرۆكى زانكۆ بۆ كاروبارى كارگێڕى و سەرۆكى سكوڵى وەرزش و ژمارەيەك مامۆستا، بڕوانامە بەسەر بەشداربووانى خولەكەدا دابەشكرا.


ئه‌مریكا كونسوڵخانه‌ی خۆی لە بەسرە داخست و هەڕەشە لە ئێران دەکات\nسەرەتا › سپی میدیا › ئه‌مریكا كونسوڵخانه‌ی خۆی لە بەسرە داخست و هەڕەشە لە ئێران دەکات\n(هەواڵ كوردستان)- ئه‌مریكا كونسوڵخانه‌ی خۆی لە بەسرە داخست و وه‌زاره‌تی ده‌ره‌وه‌ی عیراق له‌سه‌ر بڕیاره‌كه‌ی ئه‌مریكا بۆ داخستنی كونسوڵخانه‌كه‌ی هاته‌ده‌نگ.\nهاوکات هەر ئەمڕۆ میدیا ئەمریکییەکان بەیاننامەیەکی مایک پۆمپیۆن، وەزیری دەرەوەی وڵاتەکەیان بڵاو کردووەتەوە، کە تێیدا رایگەیاندووە، چەند هەفتەیەکە هەڕەشەکانی سەر کارمەند و دیپلۆماتکارەکانی ئەمریکا زیاد بووە.\nمایک پۆمپیۆ هەروەها رایگەیاندووە، سەرچاوەی ئەو هەڕەشانە لە کۆماری ئیسلامیی ئێران و سوپای قودسی ئەو وڵاتەوەیە و میلیشیا عێراقییەکانیش هاوکاریی سوپای قودس دەکەن لە جێبەجێکردنی هەڕەشەکان.\nوەزیری دەرەوەی ئەمریکا ئاماژەی ەبوەش کردووە، کە لەم ماوانەی دواییدا، رووداوی تەقەکردن و ئاراستەکردنی مووشەک بۆ کونسوڵخانەی وڵاتەکەی لە ئەمریکا زۆر زیاتر بووە لە جاران.\nمایک پۆمپیۆ هەڕەشەی لە ئێران و میلیشیا عێراقییەکان کردووە و رایگەیاندووە، ئەمریکا ”وەڵامی گونجاو"ی بۆ هەر هێرشێک بۆ سەر بەرەژەوەندییەکانی، دەبێت.\nئەوەش لەکاتێکدایە ئێوارەی رۆژی پێنجشەممە 27/9/2018، بە سێ مووشەک کونسوڵخانەی ئەمریکا، کە کەوتووەتە ناو فڕۆکەخانەی نێودەوڵەتیی بەسرە، کرایە ئامانج.


07/02/2021 | 1165 جار خوێندراوەتەوە\n*یەک: حکومەتی هەرێم بەهەمان نەفەس و نیەتی ساڵی ۲٠۱۹ دانوستان لەگەڵ بەغدا دەکا بۆ پشکی هەرێم لە موازەنەی ۲٠۲۱ دا، بێ ئاگا لەوەی رۆژ نیە پەرلەمانتاران پێمان نەڵێن وەک ۲٠۱۹ نابێ وەعدتاندا نەوت رادەست بکەن و نەتانکرد. راستە هاتوچۆی وەفدی هەرێم بۆ بەغدا زیادی کردوە ئەوەش کارێکی باشە بەڵام نیەت و ئامادەییان بۆ رادەستکردنی نەوت هەمان عەقڵیەتی ۲٠۱۹ یەو چاوەرێی لێبرینی داهاتی نەوتن و ئامادەنین لەسەر تێگەیشتنێکی دەستوری بۆ چارەسەری گرفتەکە یەکلاببنەوە. راستە وەعدی ئێستایان بۆ رادەستکرنی ۲٥٠ هەزار بەرمیل نەوت یا داهات لە جاران تۆخترە بەڵام کەس نازانێ نسبەتی پابەند بون چەندە و چۆنە؟!\nئەوەی گومانی هەموانی زیاد کردوە ئەوەیە کە تا ئێستا نەوتی هەرێم کاڵایەک نیە لە بەردەستی حکومەت بۆ خزمەتی خەڵک، بەڵکو پارە و پاوەری دەستی ئەشخاص و ئەحزاب و خێزانە سیاسیەکانە بۆ خزمەتی خۆیان و ئەجێنداکانیان.\n*دوو: نەوت چەقیی ئەساسی کێشەی ئێمەیە لەناو موازەنەدا،.و بێ یەکلاکردنەوەی ئەو کێشەیە پشکی هەرێم یەکلا نابێتەوە، لە کاتێکا پێشتر زۆربەی بەرپرسە باڵاکانی هەرێم لە لێدوانیی رەسمی و نارەسمیی خۆیان و دامەزراوەکانیاندا دەیانگوت ئامادەین هەمو نەوتەکە رادەست بکەین، یاخود با هەموی سۆمۆ بیفرۆشێ ئێستا دەڵێن رادەستی ناکەین. گروپێک هەن لە ناو هەرێمدا بە ئاشکرا بۆ هەمو پێشنیارێک بەهانەیەک دا دەتاشن، وا خۆیان دەردەخەن زۆر لەگەل رێکەوتنن بەڵام لە ژێرەوە دژن چونکە سودمەندی سەرەکی نەوتی هەرێمن، ئەوانە بە ئاشکرا دژی ئەوەن سیاسەتی نەوتی هەرێم گۆڕانکاری تێدابکرێ. هەڵبەتە هەمان گروپ لە بەغداش لەناو هێزە عێراقیەکاندا هەیە کە بەردەوام گرفت دەخاتە بەردەم هەمو پێشنیاری چارەسەرێک وخەریکی بازرگانیکردنە بە ناوی مەزهەبەوە.\n*سێ: مەلەفی نەوتی هەرێم جیایە لە فرۆشتن و گواستنەوەی نەوتی هەرێم لە لایەن سۆمۆوە، ئەگەر عێراق بڵێ هەمو مەلەفی نەوتی هەرێممان دەوێت، ئەمە دەستوری نیە و هەرکات خرابێتە ڕوو ئێمە یەکەم کەس بوین کە رەتمانکردۆتەوە، چونکە لەدەستوردا هەرێم مافی هەیە کە بەشداربێت لە ئیدارەدانی مەلەفی نەوت و لەو روەوە ماددەی ۱۱۲ ڕوونە، بەڵام وەک لە وەزیری نەوت گوێبیست بوین لە دانیشتنی فەرمییدا، ئەوان بە هەماهەنگی وەزارەتی سامانە سروشتیەکان ئیشرافیی کێڵگە نەوتیەکانی هەرێم دەکەن، ئیدارەی ئەو کێڵگە نەوتیانە لای وەزارەتی سامانە سروشتیەکان دەمێنێتەوە، وەزارەتی نەوتی عێراق زیاتر کێشەیان لەگەڵ گواستنەوە و فرۆشتنی هەیە. بەڵام لە روی دەستورییەوە وەک چۆن ناکرێ بەغدا داوای هەمو مەلەفەکە بکا و بڵێ هەرێم هیچ پەیوەندی پێوە نەبێ، ناشکرێ لە دەوڵەتێکی ئیتیحادیدا حکومەتی فیدراڵ ئاگاداری لە دەرهینان و گواستنەوە و فرۆشتنی نەوتی هەرێمێکی ناو دەوڵەتەکەی سفر بێت و ئاگای لە هیچ شتێک نەبێت.\n*چوار: عەقڵیەتێک لە بەغدا و لە هەولێریش هەیە کە باوەری بە سیاقاتی کاری دەوڵەتیی نیە، باوەری بە دەستور نیە هەر وەک دروشم باسی دەکەن، بۆ نمونە هەرێم پێی وایە هەرچیی داهاتێک هەیەتی هی خۆیەتی و نابێ هیچ بەشدارییەکی لە سەبەتەی ئیتیحادیدا هەبێ، لە کاتێکا ماددەی ۱۱۱ ڕونە کە نەوت و گاز لە هەرێم و پارێزگاکان بە موڵکی هەمو گەلانی عێراق دەزانێ، لە بەغداش عەقڵیەتێک هەیە کە پێی وایە دەبێ هەرێمیش حاڵی حاڵی پارێزگایەک بێ، عەقڵیەتێک هەیە لە سروشتی مۆدێلی فیدراڵی نەگەیشتوە و هێشتا کەڵکەڵەی عەقڵیەتێکی مەرکەزی لە مێشکیدایە ئەوەشمان بە زەقی و بەدەنگی بەرز لە کۆبونەوەکاندا پێگوتون.\n*پێنج: هەڵەیەکی کوشندە هەیە وا چەندین جارە هەرێم تێی دەکەوێت، هەرکات نرخی نەوت بەرز دەبێتەوە بێمنەتی بە قسەکانیەوە دیار دەبێت، ئەم چەند رۆژە کە نەوت بەرەو سەرەوە دەجوڵێ ئاشکرا نەفەسیان گۆڕاوە، بێ ئاگا لەوەی گریمانەی ئەوە بەهێزە کە ماوەیەکی تر بۆ نزیکی پەنجا دابەزێتەوە.\n*شەش: با ڕون بێ کە لەسەرەتای گفتوگۆکانیی موازەنەوە ئێمە داکۆکی لەو دەقە دەکەین کە لە حکومەتەوە هاتوە بۆ پشکی هەرێم. لە گفتوگۆکاندا، لە دیدار و کۆبونەوەکاندا ئێمە داکۆکیکاری سەرەکی بوین لە تێکرای مافە دەستورییەکانیی هەرێم، بەڵام بە خوێندنەوە و هەڵسەنگاندن و زانیاری لامان ڕونە کە هەرێم ستراتیژی یەکەمی رێکەوتن نیە، لە حاڵەتێکدا هەرێم رێکەوتنی رەتکردەوە، بێگومان ئێمە رێگە چارەی دەستوری و هەر پێشنیارێک بزانین لە خزمەتیی خەڵکی هەرێمدایە رەتیناکەینەوە.


سەرۆک بارزانی پەیامێکی پیرۆزبایی ئاراستەی مامۆستایانی کوردستان دەکات – رۆژنامه‌ی خه‌بات\nله ئایار 15, 2020\nلە پەیامەکەی سەرۆک بارزانیدا کە وێنەیەکی بۆ(باسنیوز) نێردراوە هاتووە”لە مێژووی شۆڕشی رزگاریخوازی گەلەكەماندا، ڕۆڵی نیشتیمانپەروەرانەی مامۆستانی كوردستان هیچكات لەبیر ناكرێت. ئەوان لەپاڵ ئەرك و پیشە پیرۆزەكەیاندا چەكی بەرگریكردن لە خاك و نیشتمانەكەیان لە شان بووە و لەو پێناوەشدا دەیان شەهیدی نەمریان پێشكەش بە كوردستان كردووە”.\nسەرۆک بارزانی ڕاشیگەیاندووە “لە سەخترین رۆژگارەكانی میللەتەكەماندا مامۆستایان هەمیشە پێشەنگی خۆڕاگری بوونە و نەیانهێشتووە پڕۆسەی خوێندن و زانست لە كوردستاندا بوەستێت و سەرباری بوونی قەیران و كێشەی گەورە مامۆستایانی ئازیز نموونەیەكی باڵا بوونە بۆ هاندان و پێگەیاندن و بەردەوامبوونی فێربوون و زانست”.\nبابه‌تی پێشوو به‌ڕه‌چاوكردنی رێنماییه ته‌ندروستییەکان یانەی خانزاد پاڵەوانێتییەکی شەترەنجی لە هەولێر کردەوە\nبابه‌تی دواتر یه‌كه‌م وڵاتی ئه‌وروپایی سه‌ركه‌وتنی به‌سه‌ر كۆرۆنادا راگه‌یاند


ئه‌مریكا ڕه‌خنه‌ی توند له پێشێلكارییه‌كانی چین دژ به كه‌مینه‌ی موسڵمانانی ئه‌یگۆر ده‌گرێت\nوه‌زاره‌تی ده‌ره‌وه‌ی ئه‌مریكا له ڕاپۆرتی ساڵی 2018ی تایبه‌ت به پرسی مافی مرۆڤ له جیهاندا پێشێلكارییه‌كانی وڵاتی چینی دژ به موسڵمانانی ئه‌یگۆر به سه‌ربازگه‌كانی به‌ندكردنی ئه‌ڵمانیای نازی‌و یه‌كێتی سۆڤیه‌ت، چوواند.\n(مایكڵ كۆزاك) به‌ڕێوه‌به‌ری نووسینگه‌ی مافی مرۆڤ‌و دیموكراسی له وه‌زاره‌تی ده‌ره‌وه‌ی ئه‌مریكا ئاشكرای كرد "ئه‌وه‌ی له چین دژ به موسڵمانانی كه‌مینه‌ی ئه‌یگۆر ده‌كرێ له ساڵانی سییه‌كانی سه‌ده‌ی ڕابردووه‌وه خراپترینه كه ئه‌ڵمانیای نازی‌و یه‌كێتی سۆڤیه‌تی خه‌ڵكانی سیاسیی نه‌یار و ئۆپۆزسیۆنی له سه‌ربازگه‌كاندا به‌ند ده‌كرد".\n(مایكڵ كۆزاك) وتیشی: دۆخی موسڵمانانی ئه‌یگۆر له‌ئێستادا ترسناكترین جۆری پێشێلكاری مافی مرۆڤه له جیهاندا.\nبه‌پێی ڕاپۆرته‌كه‌ی ئه‌مریكا "چین 800 هه‌زار موسڵمانی ئه‌یگۆری ده‌ستبه‌سه‌ر كردووه‌و دوو ملیۆنی دیكه‌یشی به مه‌به‌ستی سڕینه‌وه‌ی شوناسی ئیسلامی‌و نه‌ته‌وه‌ییان له سه‌ربازگه‌كان به‌ند كردووه".\nله ساڵی 1949ـه‌وه چین (توركستانی خۆرهه‌ڵاتی)ی موسڵماننشینی داگیر كردووه‌و ناوه‌كه‌ی بۆ (شینگیانگ)گۆڕیوه‌و به‌رده‌وام كار له‌سه‌ر سڕینه‌وه‌ی شوێنه‌واری ئیسلامی‌و نه‌ته‌وه‌یی گه‌لی (ئه‌یگۆڕ) ده‌كات.\n254 جار خوێندراوەتەوە